காவேரி மருத்துவ மனையில் சிகிச்சை பெற்று வரும் கலைஞர் கருணாநிதியை சற்று முன் சந்தித்தார் நடிகர் அஜித் . கலைஞர் கருணாநிதி மருத்துவமனையில் அனுமதிக்கப்பட்டது முதல் , நாள் தோறும் ஏராளமான கட்சி தலைவர்கள் மற்றும் பிரபலங்கள் நேரில் சென்று அவருடைய குடும்பத்தினரை சந்தித்து திமுக தலைவர் உடல் நலம் குறித்து விசாரித்து வருகின்றனர் . இந்நிலையில் இன்று காலை நடிகர் விஜய் , திமுக செயல் தலைவர் ஸ்டாலின் மற்றும் அவருடைய குடும்பத்தினரை சந்தித்து கருணாநிதியின் உடல் நலம் குறித்து நலம் விசாரித்தார் . இதைதொடர்ந்து தற்போது நடிகர் அஜித் திமுக தலைவரை சந்தித்துள்ளார் . இதுகுறித்த புகைப்படம் தற்போது வெளியாகியுள்ளது . திமுக தலைவர் ஸ்டாலினிடம் அஜித் , கருணாநிதியின் உடம் நலம் குறித்து விசாரித்துள்ளார் . இந்த சந்திப்பின் போது நடிகர் உதயநிதி ஸ்டாலின் உடன் இருக்கிறார் . இன்று காலை நடிகர் விஜய் , பார்த்து விட்டு செய்தியாளர்களிடம் எதுவும் பேசாமல் போன நிலையில் . அஜித் திமுக தலைவர் குறித்து ஏதேனும் பேசுவாரா . . ? இல்லை எப்போதும் போல் எதுவும் பேசாமல் செல்வாரா என பொறுத்திருந்து தான் பார்க்க வேண்டும் .


தமிழகம் முழுவதும் குடிமராமத்து பணிகளை மேற்கொள்வதற்காக ஒதுக்கப்பட்ட 400 கோடி ரூபாயே என்ன ஆனது என தெரியவில்லை . இதில் , வடிகால் வசதி ஏற்படுத்த மத்திய அரசிடம் 1500 கோடி ரூபாய் நிதியுதவி கேட்கப்பட்டுள்ளது என விவசாயிகளும் பொதுமக்களும் விமர்சிக்கின்றனர் . பருவமழையை எதிர்கொள்ளும் விதமாக தமிழகத்தில் உள்ள அனைத்து நீர்நிலைகளிலும் குடிமராமத்து பணிகளை மேற்கொள்வதற்காக 400 கோடி ரூபாயை ஒதுக்கினார் முதல்வர் பழனிசாமி . தமிழகத்தின் அனைத்து நீர்நிலைகளும் தூர்வாரப்பட்டு தயார் நிலையில் உள்ளன என அமைச்சர்கள் தரப்பில் தெரிவிக்கப்பட்டது . அப்படி இருக்கையில் , கடந்த ஒருவாரமாக பெய்த மழையில் சென்னை , காஞ்சிபுரம் , திருவள்ளூர் ஆகிய மாவட்டங்களின் பல்வேறு பகுதிகளில் தண்ணீர் தேங்கியது . மேலும் குடிமராமத்து பணிகள் மேற்கொள்வதற்காக ஒதுக்கப்பட்ட 400 கோடி ரூபாய் , அதற்காக முழுமையாக பயன்படுத்தப்பட்டதா என எதிர்க்கட்சித் தலைவர் ஸ்டாலின் கேள்வி எழுப்பியிருந்தார் . மேலும் குடிமராமத்து பணிக்காக ஒதுக்கப்பட்ட 400 கோடி ரூபாய் தொடர்பாகவும் மேற்கொள்ளப்பட்ட பணிகள் தொடர்பாகவும் அரசு வெள்ளை அறிக்கை வெளியிட வேண்டும் என ஸ்டாலின் வலியுறுத்தியிருந்தார் . அதற்கேற்றாற்போல , அதே குற்றச்சாட்டை விவசாயிகளும் முன்வைத்தனர் . கனமழை பெய்துவரும் நாகை , திருவாரூர் ஆகிய டெல்டா மாவட்டங்களில் லட்சக்கணக்கான ஏக்கர் சம்பா பயிர்கள் , நீரில் மூழ்கின . வடிகால் வாய்க்கால்களை தூர்வாராததால்தான் தண்ணீர் வயலுக்குள் புகுந்ததாக விவசாயிகள் குற்றம்சாட்டினர் . பருவமழை முன்னெச்சரிக்கையாக வடிகால்களை தூர்வாரியிருந்தால் வயல்களில் தண்ணீர் தேங்கியிருக்காது என விவசாயிகள் தெரிவித்தனர் . விவசாயிகளின் குற்றச்சாட்டுகளை பார்க்கும்போது டெல்டா மாவட்டங்களில் வாய்க்கால்களை கூட தூர்வாரவில்லை என்றால் மற்ற மாவட்டங்களில் உள்ள நீர்நிலைகள் தூர்வாரப்பட்டிருக்குமா ? என்ற கேள்வியை எழுகிறது . விவசாயிகளின் அதே குற்றச்சாட்டுகளைத்தான் பருவமழை தொடங்குவதற்கு முன்பாக ஸ்டாலின் முன்வைத்திருந்தார் . நீர்நிலைகளை தூர்வாருவதற்கு பதிலாக முதல்வர் பழனிசாமி அரசு , கஜானாவைத்தான் தூர்வாரிக் கொண்டிருக்கிறது என்று ஸ்டாலின் விமர்சித்திருந்தார் . அதே விமர்சனத்தை வார்த்தை கூட மாறாமல் இன்று தினகரன் முன்வைத்துள்ளார் . இப்படியாக நீர்நிலைகளை தூர்வாருவதற்கு என்பதாகக் கூறி ஒதுக்கப்பட்ட 400 கோடி ரூபாயில் நீர்நிலைகள் முழுவதுமாக முறையாக தூர்வாரப்பட்டதாக தெரியவில்லை . இந்நிலையில் , இன்று சென்னை வந்த பிரதமரிடம் மழைநீர் வடிகால் வசதி ஏற்படுத்துவதற்காக 1,500 கோடி ரூபாய் வழங்குமாறு முதல்வர் கோரிக்கை விடுத்துள்ளார் . ஏற்கனவே குடிமராமத்துக்காக ஒதுக்கிய 400 கோடி ரூபாய் என்ன ஆனது என்றே தெரியாத நிலையில் , மேலும் 1,500 கோடி ரூபாய் வேறயா ? இது என்ன ஆகப்போகுதோ ? என விவசாயிகளும் பொதுமக்களும் தங்களது ஆதங்கங்களை கொட்டுகின்றனர் .


கீர்த்தி சுரேஷ் நடிப்பில் பழம்பெரும் நடிகை சாவித்திரி தேவியின் வாழ்க்கை வரலாறு , நடிகையர் திலகம் எனும் பெயரில் திரைக்கு வந்தது . இந்த நடிகையர் திலகம் திரைப்படத்தை பார்த்த பலரும் , கீர்த்தி சுரேஷின் நடிப்பை பாராட்டி இருந்தனர் . மகா நடிகையான சாவித்திரி தேவிக்கு , இன்றளவும் ரசிகர்கள் மத்தியில் நல்ல வரவேற்பு இருக்கிறது , என்பதை இந்த படத்தின் வசூல் நிரூபித்தது . இந்த திரைப்படத்தில் ஜெமினி கணேசன் , சாவித்திரி தேவிக்கு , மது அருந்தும் பழக்கத்தை அறிமுகப்படுத்தியது போன்ற காட்சிகள் இடம் பெற்றிருந்தன . இந்த காட்சியை பார்த்த ஜெமினியின் மகள் டாக்டர் கமலா செல்வராஜ் , நடிகையர் திலகம் படத்திற்கு கண்டனம் தெரிவித்தார் . அப்பாவை அவமானப்படுத்துவது போல இருக்கிறது இந்த காட்சி எனவும் அவர் கூறி இருந்தார் . ஆனால் இந்த திரைப்படத்தை பார்த்த சாவித்திரி மற்றும் ஜெமினி கணேசனின் மகள் விஜய சாமுண்டீஸ்வரி , நடிகையர் திலகம் திரைப்படத்தை வெகுவாக பாராட்டி இருந்தார் . திரையில் அம்மாவை பார்ப்பது போல இருந்தது என்று உருகி இருக்கிறார் விஜய சாமுண்டீஸ்வரி . இந்த படத்திற்கு விஜய சாமுண்டீஸ்வரி எந்த எதிர்ப்பும் சொல்லாததால் , அவர் மீது தற்போது கோபாமாக இருக்கிறார் கமலா செல்வராஜ் . இது குறித்து பேசுகையில் நடிகையர் திலகம் திரைப்படத்தால் , எங்கள் குடும்பம் இப்போது பிரிந்துவிட்டது என தெரிவித்திருக்கிறார் அவர் .


பிக்பாஸ் நிகழ்ச்சி இறுதி நாட்களை நெருங்க நெருங்க , எதிர்ப்பாராத பல திருப்பங்கள் ஏற்பட்டு வருகிறது . நேற்றைய தினம் பலரது ஆதரவையும் பெற்ற போட்டியாளர்களில் ஒருவரான நடிகை மும்தாஜ் எலிமினேட் செய்யப்பட்டார் . ஆனால் இந்த எலிமினேஷன் தற்போது வரை மக்களால் ஏற்றுக்கொள்ள முடியாத ஒன்றாகவே இருக்கிறது . காரணம் ஐஸ்வர்யாவை காப்பாற்ற வேண்டும் என்கிற நோக்கத்தில் பிக்பாஸ் நிகழ்ச்சியாளர்கள் , மக்களின் கருத்துக்கு எதிர்மாறாக பிக்பாஸ் செயல்படுவதாக பலர் சமூக வலைத்தளத்தில் கூறி வருகிறார்கள் . இந்நிலையில் , தற்போது வெளியாகியுள்ள ப்ரோமோவில் ஐஸ்வர்யாவுக்கு வில்லியாக மாறியுள்ளார் விஜி , அதே போல் ரித்விகா செய்யும் செயலும் அதிர்ச்சியை ஏற்படுத்தியுள்ளது . இவர்கள் செய்வதை வைத்து பார்த்தால் , பிக்பாஸ் இந்த முறை வித்தியாசமான ஒரு டாஸ்க் கொடுப்பதாக தெரிகிறது . " இந்த ப்ரோமோவில் விஜி , அணியில் ஒருவர் நியாயமாக இல்லை என்றால் அவரக்ளுக்கு புரிய வையுங்கள் என கூறுகிறார் . பின் ஒருவருடைய பலவீனத்தை அறிந்து அதனை தகர்க்க வேண்டும் என தன்னுடைய அணியிடம் கூறுகிறார் . இந்த டாஸ்கில் அதிக பாயிட்ஸ் எடுக்க வேண்டும் என்பதற்காக , யாஷிகாவின் புடவையை நறுக்குகிறார் விஜி . ரித்விகா யாஷிகாவின் மூக்கின் அருகே மிளகு பொடியை தூவுகிறார் . யாஷிகா தவறு செய்தால் கூட பரவாயில்லை . ஆனால் , பாயிண்ட்ஸ் வேண்டும் என கூறி , இவர்கள் இப்படி செய்வது ரசிகர்களை மிகவும் கோபத்தை ஏற்படுத்தியுள்ளது . அதிலும் விஜி யாஷிகாவின் புடவையை நறுக்கியுள்ளது மிகவும் கண்டிக்க தக்கது என கூறிவருகிறார்கள் .


தெலுங்கு நடிகர் நாக சைதன்யா - நடிகை சமந்தா திருமணம் நாளை கோவாவில் பிரமாண்டமாக நடைபெறவுள்ளது . சுமார் 10 கோடி செலவில் நடைபெறும் இந்தத் திருமணத்தில் கலந்து கொள்ள 150 பேருக்கு மட்டுமே அழைப்பு விடுக்கப்பட்டுள்ளது . இந்த நிலையில் நடிகை சமந்தா தனது ரசிகர்களுடன் தற்போது டுவிட்டரில் # AskSam என்ற ஹேஷ்டேக்கில் உரையாடி வருகிறார் . முதல் பார்வை முதல் பார்வையிலேயே காதல் வருவது சரியா ? தவறா ? என்ற ரசிகரின் கேள்விக்கு அது சில நேரங்களில் உங்களுக்கே தெரியும் என சமந்தா பதிலளித்துள்ளார் . பதட்டம் - உற்சாகம் நாளை திருமணம் என்ற நிலையில் தற்போது உங்களின் மனநிலை எவ்வாறு உள்ளது ? என ரசிகர் ஒருவர் கேட்டுள்ளார் . அதற்கு சமந்தா பதட்டமாகவும் அதே நேரம் உற்சாகமாகவும் உள்ளது என தனது மனநிலையை வெளிப்படையாக தெரிவித்துள்ளார் . நடிப்பு திருமணத்திற்குப் நடிப்பீர்களா ? உங்களின் பதிலை அறிய ஆவலுடன் காத்திருக்கிறோம் என சமந்தாவை கேட்க , அதற்கு சமந்தா நான் ஒருபோதும் சினிமாவை விட்டு விலகமாட்டேன் என உறுதியுடன் பதில் கூறியிருக்கிறார் . நாக சைதன்யா உங்கள் வாழ்வின் விஷேசமான நபர் நாக சைதன்யாதான் என்பது உங்களுக்கு எப்போது தெரியும் ? என ரசிகர் ஒருவர் கேட்க அதற்கு முதல் பார்வையிலேயே தெரிந்தது என சமந்தா தெரிவித்திருக்கிறார் . இந்த உரையாடலின் மூலம் ரசிகர்கள் பலரும் சமந்தா - நாக சைதன்யா திருமணத்திற்கு தங்களது வாழ்த்துக்களை தெரிவித்து வருகின்றனர் .


குத்துச்சண்டையின் போது மயங்கி விழுந்து பலியான 9 ஆம் வகுப்பு படிக்கும் மாணவி . . . ! ! தூத்துக்குடியில் 9 ஆம் வகுப்பு படிக்கும் மாணவி , திடீரென மயங்கி விழுந்து உயிரிழந்த சம்பவம் தமிழகத்தையே அதிர்ச்சிகுள்ளாக்கியது . தூத்துக்குடியில் உள்ள , ஒரு அரசு பள்ளியில் படித்து வந்தவர் மாரீஸ்வரி . 9 ஆம் வகுப்பு படித்து வருகிறார் . இவர் குத்துசண்டை பயிற்சியும் பெற்று வந்துள்ளார் . இந்நிலையில் அரசு அதிகாரிகள் ஏற்பாடு செய்திருந்த குத்துச்சண்டை போட்டியில் , மாணவி மாரீஸ்வரி கலந்துகொண்டார் . குத்துசண்டைக்கு இடையே ஒதுக்கப்பட்ட நேரத்தில் திடீரென மாணவி மயங்கி விழுந்ததாக தெரிகிறது . உடனடியாக , மருத்துவமனைக்கு கொண்டு செல்லப்பட்ட அந்த மாணவியை பரிசோதித்த மருத்துவர்கள் , ஏற்கனவே அந்த மாணவி உயிரிழந்ததாக தெரிவித்தனர் . பின்னர் , இந்த சம்பவம் குறித்து வழக்கு பதிவு செய்யப்பட்டு பல்வேறு கோணங்களில் விசாரணை நடைபெற்று வருகிறது . அதன்படி மாணவி உண்மையில் நல்ல பயிற்சி பெற்றவரா ? மதிய வேளையில் அதிகம் வெப்பம் நிலவும் சமயத்தில் , திறந்த வெளி மைதானத்தில் , சிறுமிகளுக்கு எப்படி போட்டி நடத்தலாம் ? போட்டிக்கு முன் இந்த மாணவிக்கு முறையான மருத்துவ பரிசோதனை செய்யபட்டதா என பல கோணங்களில் விசாரணை நடைபெற்று வருகிறது , . மாணவி , திடீரென மயங்கி இழுந்து உயிரிழந்த சம்பவம் பெரும் பரபரப்பை ஏற்படுத்தியுள்ளது .


ஆசிய கோப்பை தொடரின் முதல் போட்டியில் இலங்கை அணியை 137 ரன்கள் வித்தியாசத்தில் வீழ்த்தி வங்கதேச அணி அபார வெற்றி பெற்றது . இந்த போட்டியில் வங்கதேச வீரர் தமீம் இக்பாலின் செயல் , ரசிகர்களை வியக்க வைத்தது . ஆசிய கோப்பை தொடர் ஐக்கிய அரபு எமிரேட்ஸில் நடந்துவருகிறது . இந்த தொடரின் முதல் போட்டியில் இலங்கை மற்றும் வங்கதேச அணிகள் மோதின . இந்த போட்டியில் ஓராண்டுக்கு பிறகு இலங்கை அணியின் வேகப்பந்து வீச்சாளர் லசித் மலிங்கா களமிறங்கினார் . டாஸ் வென்று முதலில் பேட்டிங் செய்த வங்கதேச அணியின் முதல் இரண்டு விக்கெட்டுகளை முதல் ஓவரிலேயே வீழ்த்தி மிரட்டினார் மலிங்கா . லிட்டன் தாஸ் மற்றும் ஷாகிப் அல் ஹாசன் ஆகிய இருவரும் முதல் ஓவரிலேயே டக் அவுட்டாகினர் . லக்மல் வீசிய இரண்டாவது ஓவரில் கை மணிக்கட்டில் காயம் ஏற்பட்டு தமீம் இக்பால் ரிடையர் ஹர்ட் ஆகி பெவிலியன் திரும்பினார் . அவருக்கு மணிக்கட்டில் பலத்த காயம் ஏற்பட்டதால் கையில் கட்டு போடப்பட்டது . அதன்பிறகு முஷ்ஃபிகுர் ரஹீம் மற்றும் மிதுன் ஆகியோர் இணைந்து வங்கதேச அணியை சரிவிலிருந்து மீட்டெடுத்தனர் . இந்த ஜோடி மூன்றாவது விக்கெட்டுக்கு 133 ரன்களை சேர்த்தது . மிதுன் 63 ரன்களில் மலிங்கா பந்தில் அவுட்டானார் . அதன்பிறகு விக்கெட்டுகள் ஒருமுனையில் மளமளவென சரிய , மறுமுனையில் பொறுப்புடன் ஆடிய ரஹீம் சதமடித்து அசத்தினார் . ஆனால் மறுமுனையில் 9 விக்கெட்டுகள் வீழ்ந்துவிட்டன . 47வது ஓவரின் ஐந்தாவது பந்தில் முஷ்தாஃபிசுர் ரன் அவுட்டாக , இன்னும் மூன்று ஓவர்கள் எஞ்சியிருந்தது . மறுபுறம் ரஹீம் நல்ல ஃபார்மில் ஆடிவருகிறார் . அதனால் வலியையும் பொருட்படுத்தாமல் ரஹீமை தொடர்ந்து ஆடவைப்பதற்காக களத்திற்கு வந்தார் தமீம் இக்பால் . கையில் போடப்பட்டிருந்த கட்டை கழட்டி வைத்துவிட்டு தமீம் களத்திற்கு வந்தது அனைவரையும் ஆச்சரியத்தில் ஆழ்த்தியது . களத்திற்கு வந்தது மட்டுமல்லாமல் , லக்மல் வீசிய 47வது ஓவரின் கடைசி பந்தை ஒற்றை கையால் பேட்டிங் பிடித்து ஸ்ட்ரோக் வைத்தார் . அணிக்காக அவரது அர்ப்பணிப்பான ஆட்டத்தை கண்டு அனைவரும் வியந்தனர் . அவரது அர்ப்பணிப்பு எதிரணி வீரர்களையும் வியக்கவைத்தது . அதன்பிறகு ரஹீம் மட்டுமே 32 ரன்கள் சேர்த்தார் . ஒருவேளை தமீம் களத்திற்கு வரவில்லை என்றால் , அந்த 32 ரன்கள் கிடைத்திருக்காது . 262 ரன்கள் என்ற இலக்குடன் களமிறங்கிய இலங்கை அணி , 124 ரன்களுக்கே ஆல் அவுட்டானதால் , 137 ரன்கள் வித்தியாசத்தில் வங்கதேச அணி அபார வெற்றி பெற்றது .


தமிழகத்தையே இரண்டு மாநிலங்களாக பிரிக்க வேண்டும் எனக் குரல் கொடுத்து வந்த பாமக நிறுவனர் ராமதாஸ் இப்போது வேலூர் , திண்டிவனம் மாவட்டங்களை பிரிக்க வேண்டும் எனக் கோரிக்கை விடுத்துள்ளார் . விழுப்புரம் மாவட்டத்தில் இருந்து பிரித்து கள்ளக்குறிச்சி 33வது மாவட்டமாக இன்று அறிவித்தார் முதல்வர் எடப்பாடி பழனிசாமி . அதேபோல் திண்டிவனத்தை தனியாக பிரிக்க வேண்டும் என தனது ட்விட்டர் பக்கத்தில் அவர் கருத்து தெரிவித்துள்ளார் . இதுகுறித்து அவரது ட்விட்டர் வெளியிட்டுள்ள பதிவில் " விழுப்புரம் மாவட்டத்தை பிரித்து கள்ளக்குறிச்சியை தலைநகரமாகக் கொண்டு புதிய மாவட்டம் அறிவிக்கப்பட்டிருப்பது வரவேற்கத்தக்கது . அதேபோல் , திண்டிவனத்தை தலைநகராகக் கொண்டு புதிய மாவட்டம் அமைக்க வேண்டும் . வேலூர் மாவட்டத்தையும் மூன்றாக பிரிக்க வேண்டும் " என்று அவர் பதிவிட்டுள்ளார் . முன்னொரு காலத்தில் தமிழகத்தை இரண்டாக பிரிக்க வேண்டும் என தீவிரமாக வலியுறுத்தி வந்தார் ராமதாஸ் . தற்போது திண்டிவனம் , வேலூர் மாவட்டத்தை பிரிக்க வேண்டும் என கோரிக்கை விடுத்திருகிறார் . அந்ததந்த மாவட்டங்களை சேர்ந்த பலரும் தங்களது மாவட்டங்களை பிரிக்க வேண்டும் எனக் கோரிக்கைன் விடுத்து வருகின்றனர் .


சிலந்தி , ரணதந்த்ரா , ஆகிய படங்களைத் தொடர்ந்து ஆதிராஜன் எழுதி இயக்கும் திரைப்படம் ‘அருவா சண்ட’ இந்த படத்தின் இறுதிக்கட்ட பணிகள் தற்போது வேகமாக நடந்து வருகிறது . புதுமுக நடிகர் ராஜா நாயகனாக அறிமுகமாகும் இந்தப் படத்தில் மாளவிகா மேனன் , சரண்யா பொன்வண்ணன் , ‘ஆடுகளம்’ நரேன் , கஞ்சா கருப்பு , சௌந்தர்ராஜா , மதுரை சுஜாதா , காதல் சுகுமார் , விஜய் டிவி சரத் உட்பட பலர் நடித்திருக்கின்றனர் . இந்தப்படம் காதல் சண்டையையும் , கபடிச் சண்டையையும் கதைக்களமாக கொண்டு உருவாக்கப்பட்டிருக்கிறது . தரண் இசையில் கவிப்பேரரசு வைரமுத்து பாடல்களை எழுதியிருக்கிறார் . கௌரவக் கொலைகளின் பின்னணியில் உருவாகும் இந்தப் படத்திற்கு சந்தோஷ் பாண்டி ஒளிப்பதிவு செய்ய , சுரேஷ் கல்லேரி கலை அமைக்க , வி . ஜே . சாபு ஜோசப் படத்தொகுப்பை கையாண்டிருக்கிறார் . பரபரப்பான திரைக்கதையோடு உருவாகும் ‘அருவா சண்ட’ படத்தின் டீஸரை , இயக்குநர் அமீர் வெளியிட்டார் . ’டீஸர் நன்றாக இருக்கிறது , படம் வெற்றிபெற வாழ்த்துக்கள்” என்று அமீர் பாராட்டினார் . ஒயிட் ஸ்கிரீன் நிறுவனம் சார்பில் இந்தப் படத்தை வி . ராஜா தயாரித்திருக்கிறார் .


இந்திய கிரிக்கெட்டை அடுத்த பத்தாண்டுகளுக்கு பிரித்வி ஷா தான் ஆளப்போகிறார் என்று முன்னாள் ஜாம்பவான் கவாஸ்கர் ஆருடம் தெரிவித்துள்ளார் . இளம் வீரர் பிரித்வி ஷா , தனது அபார திறமையான பேட்டிங்கால் கிரிக்கெட் உலகின் மொத்த கவனத்தையும் தன்பால் ஈர்த்துள்ளார் . 18 வயதே ஆன பிரித்வி ஷா , வெஸ்ட் இண்டீஸுக்கு எதிரான தொடரில் அறிமுகமானார் . வெஸ்ட் இண்டீஸுக்கு எதிரான முதல் டெஸ்டில் அறிமுகமான பிரித்வி ஷா , அறிமுக போட்டியிலேயே சதமடித்து அசத்தினார் . இரண்டாவது டெஸ்டிலும் முதல் இன்னிங்ஸில் 70 ரன்கள் எடுத்து சதமடிக்கும் வாய்ப்பை தவறவிட்டார் . சிறப்பாக ஆடி வெஸ்ட் இண்டீஸுக்கு எதிரான டெஸ்ட் தொடரின் தொடர் நாயகன் விருதையும் தட்டி சென்றார் . பிரித்வி ஷாவின் ஆட்டத்திறன் அனைவரையும் கவர்ந்துள்ளது . அவரும் நேர்த்தியான பேட்டிங் , கால் நகர்த்தல்கள் , நிதானம் என அவரது பேட்டிங் திறன்கள் ஜாம்பவான்களை கவர்ந்திழுத்துள்ளது . குறிப்பாக பேக் ஃபூட் ஷாட்டுகளை நேர்த்தியாக ஆடுகிறார் . பிரித்வி ஷாவை கவாஸ்கர் , சச்சின் டெண்டுல்கர் , சேவாக் , லாரா ஆகியோருடன் ஒப்பிடுகின்றனர் . பிரித்வி , சச்சின் மற்றும் லாராவின் கலவை என சிலரும் சச்சின் மற்றும் சேவாக்கின் கலவை வேறு சிலரும் புகழ்ந்து தள்ளுகின்றனர் . இந்திய கிரிக்கெட்டின் எதிர்காலம் இவர்தான் என்று புகழப்படுகிறார் . வெஸ்ட் இண்டீஸுக்கு எதிரான தொடரில் சிறப்பாக ஆடிய அபார திறமைசாலியான பிரித்வி ஷா , கண்டிப்பாக ஆஸ்திரேலிய சுற்றுப்பயணத்தில் இடம்பெறுவார் . இந்நிலையில் பிரித்வி ஷா குறித்து பேசியுள்ள முன்னாள் ஜாம்பவான் கவாஸ்கர் , பிரித்வி ஷா தான் அடுத்த 10 ஆண்டுகளுக்கு இந்திய கிரிக்கெட்டை அடுத்த கட்டத்துக்கு எடுத்து செல்லப்போகிற வீரர் . ஆனால் ஆஸ்திரேலிய ஆடுகளங்களும் சூழலும் வேறு மாதிரியாக இருக்கும் . பிரித்வி ஷா பேக்ஃபூட் ஷாட் நன்றாக ஆடுகிறார் . ஆனால் ஆஸ்திரேலிய ஆடுகளங்களில் பந்து நன்றாக எழும்பும் . அதுபோன்ற ஆடுகளங்கள் பிரித்வி ஷாவின் உத்திக்கு சவாலாக இருக்கும் . அதனால் அங்கு பிரித்வி திணறக்கூடும் என்று கவாஸ்கர் தெரிவித்துள்ளார் . மேலும் பிரித்வி ஷா சதங்களை எதிர்நோக்கியே ஆடுகிறார் . இவரை போன்ற சதங்களை விரும்பும் வீரர்கள் அணிக்கு அவசியம் . இளம் வயதிலேயே போதிய அனுபவம் பெற்ற வீரராக பிரித்வி திகழ்கிறார் என்று கவாஸ்கர் பாராட்டியுள்ளார் .


பிரதமர் மோடி தலித் மக்களுக்கு எதிரானவர் என்றும் தலித்துகள் என்றாலே மோடிக்கு பிடிக்காது என்றும் காங்கிரஸ் கட்வித் தலைவர் ராகுல் காந்தி பதிரங்கமாக குற்றம்சாட்டியுள்ளார் மத்திய அரசின் தலித் விரோத போக்கை கண்டித்தும் , காவிரி விவகாரம் , ஆந்திராவுக்கு சிறப்பு அந்தஸ்து உள்ளிட்ட பல்வேறு பிரச்சினைகளை நாடாளுமன்றத்தில் விவாதிக்க தவறியதை மக்களிடம் எடுத்துரைக்கும் நோக்கிலும் நாடு முழுவதும் இன்று ஒருநாள் உண்ணாவிரத போராட்டம் நடத்த காங்கிரஸ் தலைவர் ராகுல்காந்தி அழைப்பு விடுத்து இருந்தார் . அதன்படி அனைத்து மாநில மற்றும் மாவட்ட தலைநகரங்களில் காங்கிரஸ் கட்சியினர் உண்ணாவிரதம் இருந்தனர் . நாட்டின் அமைதி மற்றும் சமூக நல்லிணக்கத்தை மேம்படுத்த வலியுறுத்தி நடத்தப்பட்ட இந்த போராட்டத்தில் கட்சியின் முன்னணி தலைவர்கள் மற்றும் தொண்டர்கள் பங்கேற்றனர் . டெல்லி ராஜ்காட்டில் நடந்த உண்ணாவிரதத்தில் ராகுல் காந்தி கலந்து கொண்டார் . இந்த போராட்டத்தில் பேசிய அவர் , மத்திய அரசு மீது பல்வேறு குற்றச்சாட்டுகளை அடுக்கினார் . இந்த போராட்டத்துக்கு இடையே செய்தியாளர்களிடம் பேசிய ராகுல் காந்தி , பிரதமர் மோடி சாதி பாகுபாடு காட்டுவதாக பாஜகவின் தலித் எம் . பி . க்களே கூறியுள்ளதாக குறிப்பிட்டார் . பிரதமர் மோடி தலித் மக்களுக்கு எதிரானவர் என்பது ஒட்டுமொத்த நாட்டுக்கும் தெரியும் . இது ரகசியம் இல்லை . தலித் , பழங்குடியினர் மற்றும் சிறுபான்மையினருக்கு எதிரான அடக்குமுறை சித்தாந்தத்தை பாஜக பின்பற்றுகிறது என்றும் ராகுல் தெரிவித்தார் .


அது 1989 . பல வருடங்களுக்குப் பின் திமுக . , ஆட்சிக்கு வந்தது . ஆனால் அல்ப ஆயுசில் அதுவும் போனது . அப்போது அதிமுக . , வுக்கு உயிரூட்டினார் ஜெயலலிதா . தொடர்ந்து 1991ல் அதிமுக . , ஆட்சிக்கு வந்தது . அது , ஜெயலலிதா என்கிற மாயையைத் தோற்றுவித்தது . சட்ட மன்றத்தில் ஜெயலலிதா புடைவை கிழிய வெளியே ஓடி வந்த காட்சிகளும் , ராஜீவ் காந்தி கொலையை அடுத்து ஏற்பட்ட அனுதாபங்களுமாய் ஜெயலலிதா அரியணையில் அமரக் காரணமாக அமைந்தது என்பர் அரசியல் நோக்கர்கள் . அந்த அனுதாப அலையில் துவங்கிய ஜெயலலிதாவின் அரியணைப் பயணத்தில் உடன் இருந்து சாமரம் வீசியவர் சசிகலா . ஆனால் அவரே இன்று அரியணையில் அமர ஆசைப்பட்டு எடுத்த தடாலடி நடவடிக்கை கைகூடாமற் போனது என்னவோ நிஜம் . இன்று சசிகலா குடும்பத்தினர் தொடர்புடைய இடங்களில் நடந்த வருமான வரி சோதனையில் எத்தனை எத்தனையோ உண்மைகள் வெளி வந்தாலும் , இவற்றுக்கெல்லாம் அச்சாரமாக அமைந்தது , அந்த 1991ல் அமைந்த ஜெயலலிதா தலைமையிலான ஆட்சிதான் . அப்படிப் பார்க்கும் போது , வெள்ளி விழா கண்ட நிகழ்வுகள் இவை . ஆட்சி அதிகாரத்தைப் பயன்படுத்தி , அரட்டி உருட்டி மிரட்டி , எத்தனையோ பேரை ஏமாற்றிச் சேர்த்த இந்தச் சொத்துகளுக்கெல்லாம் அச்சாரம் இடப்பட்டு , அவை குறித்த உண்மைகள் வெளிவர , கிட்டத்தட்ட 25 வருடங்கள் ஆகியிருக்கின்றன . அந்தக் காலக் கட்டத்தில் ஜெயலலிதா , சசிகலா இணைந்து நடத்திய ஆடம்பர வளர்ப்பு மகன் திருமணம் , வீட்டில் இருந்து கைப்பற்றப்பட்ட பட்டுப் புடவைகள் , செருப்புகள் , என பலவற்றை ஒரு தொலைக்காட்சி மீண்டும் மீண்டும் ஒளிபரப்பி , தங்கள் சார்புக் கட்சியான திமுக . , அடுத்த முறை அரியணை ஏற காரணமாகியது . அப்போதுதான் , வழக்குகள் பல போடப் பட்டன . ஜெயலலிதா , சசிகலா என குடும்பத்தினர் மீது தொடரப்பட்டன வழக்குகள் . அந்த வழக்குகள் தொடர்ந்து நீதிமன்றங்களில் ஏறி இறங்கிக் கொண்டே இருந்தன . ஆனாலும் , பின்னர் ஜெயலலிதா ஒரு உத்தியைக் கையாண்டார் . மாநிலத்தில் ஆட்சியில் இருக்கும் போது , மத்தியில் திமுக . , கூட்டணியில் இருக்கும் . மாநிலத்தில் திமுக . , ஆட்சிக்கு வரும்போது , மத்திய அரசில் அதிமுக . , அங்கம் வகிக்கும் . இது போன்ற 20 வருடப் போக்கினால் , பெரிய அளவில் இரு கட்சிகளுக்குமே பாதகம் இல்லாமல் இருந்தது . ஆனால் இன்றைய அரசியல் சூழலோ ரொம்பவே வித்தியாசமானது . மத்தியில் ஆளுகை இல்லாத ஆளுங்கட்சி , எதிர்க்கட்சிகள் அமைவது வெகு காலத்துக்குப் பின்னர் இப்போது அமைந்திருக்கிறது . ஜெயலலிதா இருந்த வரை , அவர் மத்திய பாஜக . , வுடன் சேராத மற்றும் ஆதரவான என இரண்டுங்கெட்டான் நிலையிலேயேஇருந்து வந்தார் . 2014ல் மோடி அரசு அமைந்த பின்னரும் , ஜெயலலிதா அதே நிலைப்பாட்டில் இருந்தார் . அவர் மரணிக்கும் வரை அப்படித்தான் இருந்தது . ஆனால் , தனது நெருங்கிய நட்பு என்பதால் , மோடியுடன் அவர் இணக்கமான போக்கையே பின்பற்றினார் . ஜெயலலிதா மரணித்த பின்னர் , இந்தப் போக்கு மாறியது . அதிமுக . , என்ற கட்சி தள்ளாடத் துவங்கியுள்ளது . அதனால் , ஊழல் கோட்டையின் ஒரு தடுப்பு அரணாக இருந்த ஜெயலலிதா இல்லாத சூழலில் , ஊழல் கஜானாவை பாகம் பிரித்துக் கொள்ளை அடிப்பதில் பல குழுக்களும் ஈடுபட , மத்திய அரசோ , ஒரு மாநிலத்தையே ஊழல் ஆதிக்கத்தில் திளைக்க வைத்த சசிகலாவின் இந்தக் குடும்பத்தைக் குறி வைத்து , மாநிலத்தில் இருந்து ஊழலை ஒழிக்க காய் நகர்த்தி வருகிறது . இப்படி கடந்த 20 ஆண்டுகளுக்கும் மேலாக ஜெயலலிதாவின் அரசியல் செல்வாக்கால் சசிகலா குடும்பமும் தப்பித்து வந்தது . ஆனால் , இன்று சோதனையில் இருந்து தப்ப முடியாத சூழழில் அது சிக்கித் தவிக்கிறது . அதற்காக , என்ன வேண்டுமானாலும் செய்து வெளியே வர முயற்சி செய்து வருகிறார்கள் சசிகலா குடும்பத்தினர் . அதன் வெளிப்பாடே அண்மைக்கால தினகரனின் செயல்பாடுகள் . பேட்டிகள் எல்லாமே ! என்னை கேள்வி கேட்பவர்கள் யாரும் காந்தியின் பேரனோ பேத்தியோ அல்ல என்கிறார் . அரசியல் வாதி என்றால் கோவணம் கட்டிக் கொண்டிருக்க வேண்டுமா என்று கேட்கிறார் . இடையிடையே ஜெயலலிதா என்று அவர் பெயரையும் இழுக்கிறார் . அவர் சொல்கிறபடி பார்த்தால் , ஒட்டுமொத்த ஊழலுக்கும் , சொத்துக் குவிப்புக்கும் , முறைகேடுகளுக்கும் மொத்தக் காரணம் ஜெயலலிதா என்று சொல்லும் போக்கு தென்படுகிறது . இடையே , திமுக . , அனுதாபிகள் , அ . ராசாவின் ஊழலுக்கு திமுக தலைமையே பொறுப்பு என்றால் , சசிகலா அண்ட் கோ முறைகேடுகளுக்கு அதிமுக தலைமையே முழுப் பொறுப்பு . அதனைத் தவிர்த்து விட்டு யாரும் நியாயம் பேசினால் அதுவும் மிகப் பெரும் முறைகேடுதான் , ஏமாற்றும் போக்குத்தான் என்று பொதுத் தளங்களில் பேசத் தொடங்கியிருக்கிறார்கள் . ஜெயலலிதா இருந்திருந்தால் , இப்படி எல்லாம் வருமான வரி சோதனை நடந்திருக்குமா என்ற கேள்வியும் இத்தகையதுதான் . இந்தக் கேள்வியை முன்வைப்பவர்கள் , இந்த சோதனைகளுக்கு எதிரான மனப் போக்குடன் இருப்பவர்கள் மட்டுமல்ல , ஜெயலலிதாவின் ஊழல்களை நியாயப் படுத்துபவர்களும் ஆவார்கள் . அதே போல் , இன்றைய சோதனைகள் எல்லாவற்றையும் பார்த்து விட்டு , சோதனைகளின் போது பகிரப் படும் பகீர் தகவல்களைக் கேட்டு சலிப்புறும் சாதாரண மனிதர்களோ . . . நல்லவேளை ஜெயலலிதா இல்லாததால் தான் இத்தனை கொடுமைகளும் கொடூரங்களும் வெளி வந்திருக்கின்றன என்று பெருமூச்சு விடுகிறார்கள் .


தனியார் மருத்துவமனையில் பணிபுரியும் செவிலியர்களுக்கு அரசு ஊதியத்துக்கு இணையான ஊதியம் வழங்கப்பட வேண்டும் என்று பாமக இளைஞரணி தலைவர் அன்புமணி ராமதாஸ் கூறியுள்ளார் . இது தொடர்பாக அவர் அறிக்கை ஒன்றை வெளியிட்டுள்ளார் . அதில் , உயிர்காக்கும் மருத்துவ துறையில் பணியாற்றும் பெரும்பாலான பணியாளர்களுக்கு , அவர்களின் உயிர்களைக் காப்பாற்றிக் கொள்வதற்குத் தேவையான ஊதியம்கூட வழங்கப்படவில்லை என்பது அதிர்ச்சி அளிப்பதாக தெரிவித்துள்ளார் . உச்சநீதிமன்ற ஆணைப்படி அமைக்கப்பட்ட ஊதியக் குழுவின் பரிந்துரைகளைச் செயல்படுத்த , மத்திய அரசு ஆணையிட்டும் அதை மாநில அரசுகள் மதிக்காதது கண்டிக்கத்தக்கது . செவிலியர்களின் பணி மகத்தானது . சொந்த சோகங்களை மறைத்து புன்னகையுடன் பணி செய்வது உள்ளிட்டவை செவிலியர்களின் தியாகங்கள் அளவிட முடியாதது என்றார் . ஆனால் , அவர்களுக்கு வழங்கப்படும் ஊதியம் என்பது மிக மிகக் குறைவு . மாவட்டத் தலைநகரங்களில் உள்ள தனியார் மருத்துவமனைகளில் ரூ . 5 , 000 முதல் ரூ . 7 , 000 வரை மட்டுமே ஊதியமாக வழங்கப்படுகிறது . சென்னையில் , சாதாரண மருத்துவமனைகளில் ரூ . 6 , 000 முதல் ரூ . 10 , 000 வரை மட்டுமே தொடக்க நிலை ஊதியமாக வழங்கப்படுகிறது . அதேநேரத்தில் , செவிலியர்கள் வரையறுக்கப்பட்ட பணி நேரம் இல்லாமல் அதிக நேரம் பணிசெய்ய கட்டாயப்படுத்தப்படுவதாகவும் அவர் கூறினார் . சமீபத்தில் , கேரளத்தில் தனியார் மருத்துவமனை செவிலியர்கள் போராட்டம் நடத்தியதைத் தொடர்ந்து , அங்கு குறைந்தபட்ச ஊதியம் ரூ . 20 , 000 என்று நிர்ணயிக்கப்பட்டுள்ளது . தமிழகத்தில் , தனியார் மருத்துவமனை செவிலியர்களின் நிலை மிகமிகப் பரிதாபமாக இருக்கும் நிலையில் , அவர்களுக்கு கூடுதல் ஊதியத்தைப் பெற்றுத் தர தமிழக அரசு நடவடிக்கை எடுத்திருக்க வேண்டும் . மத்திய அரசு வழங்கியுள்ள அறிவுரைப்படி 50 படுக்கைகளுக்குக் குறைவாக உள்ள மருத்துவமனைகளில் பணியாற்றும் செவிலியர்களுக்கு , குறைந்தபட்ச மாத ஊதியமாக ரூ . 20 , 000 வழங்கப்பட வேண்டும் . 50 முதல் 100 படுக்கை வரை உள்ள மருத்துவமனைகளின் செவிலியர்களுக்கு , அரசு செவிலியருக்கு வழங்கப்படும் ஊதியத்தில் 25 சதவிகிதம் குறைவாகவும் , 100 படுக்கைகளுக்கு மேல் உள்ள மருத்துவமனை செவிலியர்களுக்கு 10 சதவிகிதம் குறைவாகவும் , 200 படுக்கைகளுக்கு மேல் உள்ள மருத்துவமனைகளின் செவிலியர்களுக்கு , அரசு ஊதியத்துக்கு இணையான ஊதியமும் வழங்கப்பட வேண்டும் . இதற்கான சட்டத்தை உடனடியாக நிறைவேற்றி , தனியார் மருத்துவமனை செவிலியர்களுக்கு , அரசு செவிலியருக்கு இணையான ஊதியம் வழங்கத் தமிழக அரசு நடவடிக்கை எடுக்கும்படி அன்புமணி ராமதாஸ் வலியுறுத்தி உள்ளார் .


இரட்டை இலை சின்னத்தை நிரந்தரமாக முடக்க வேண்டும் என்ற டிடிவியின் கோரிக்கையை நிராகரித்த தேர்தல் ஆணையம் வழக்கை வரும் 23 ஆம் தேதிக்கு ஒத்திவைத்துள்ளது . ஜெயலலிதா மறைவிற்கு பிறகு அதிமுக இரண்டாக உடைந்தது . இதைதொடர்ந்து காலியாக இருந்த ஆர் . கே . நகர் தொகுதி இடைத்தேர்தல் அறிவிக்கப்பட்டது . இதில் ஒபிஎஸ் தரப்பில் மதுசூதனனும் சசிகலா தரப்பில் டிடிவி தினகரனும் போட்டியிட்டனர் . இதில் உண்மையான அ . தி . மு . க . தாங்கள் தான் என்றும் , கட்சியின் பெயரையும் , இரட்டை இலை சின்னத்தையும் தங்களுக்கே வழங்க வேண்டும் என்றும் இரு தரப்பும் இந்திய தேர்தல் ஆணையத்திடம் மனு அளிக்கப்பட்டது . இதனால் அதிமுகவையும் , இரட்டை இலை சின்னத்தையும் தேர்தல் ஆணையம் முடக்கியது . இதையடுத்து இரு அணியும் தேர்தல் ஆணையத்தில் பிரமாண பத்திரங்களை தாக்கல் செய்து வந்தது . இதனிடையே எடப்பாடி அணியும் ஒபிஎஸ் அணியும் ஒன்றாக இணைந்தது . இதனால் எடப்பாடி சசிகலாவையும் டிடிவியையும் கட்சியை விட்டு நீக்குவதாக அறிவித்தார் . இதனைத் தொடர்ந்து , இந்திய தலைமைத் தேர்தல் அதிகாரிகள் , இரு அணிகளிடமும் கட்சி மற்றும் சின்னம் குறித்து கடந்த 6 ஆம் தேதி விசாரணை மேற்கொண்டனர் . இதுகுறித்த அடுத்த கட்ட விசாரணை இன்று தொடங்கியது . இதில் முதலில் வாதாடிய டிடிவி தரப்பு வழக்கறிஞர் அஸ்வினிகுமார் இரட்டை இலை சின்னத்தை முடக்குமாறு வாதாடினார் . டிடிவி தரப்பில் அஸ்வினி குமார் முன்வைத்த கோரிக்கையை தேர்தல் ஆணையம் நிராகரித்தது . மேலும் இந்த வழக்கு விசாரணையை வரும் அக்டோபர் 23 ஆம் தேதிக்கு ஒத்திவைத்து உத்தரவிட்டுள்ளது .


கேரள மாநிலத்திலுள்ள கீழ்க்காணும் தேர்வு மையங்களுக்கு செல்லவிருக்கும் மாணவர்களுக்கு தேவைப்படுமெனின் தங்குமிட வசதியும் , தேர்வு மையத்தை சுலபமாக அடையாளம் காண வழிகாட்டவும் ஏற்பாடு செய்யப்பட்டுள்ளது என டி . டி . வி . தினகரன் அறிக்கையில் வெளியிட்டுள்ளார் . அதில் , கிராமப்புற ஏழை மாணவர்களை கடுமையாக பாதிக்கும் என்பதால் நீட் நுழைவுத் தேர்வை ரத்து செய்ய வேண்டுமென்று நம்முடைய கழகம் மட்டுமின்றி தமிழகத்தின் அனைத்து அரசியல் கட்சிகளுமே குரல் கொடுத்தன . ஆனாலும் மத்திய அரசு அதை கண்டு கொள்ளவில்லை . மாநில அரசும் அதைப் பற்றிக் கவலைப்படவில்லை . இந்தப் பின்னணியில் மிகுந்த மனவேதனையில் நீட் தேர்வுக்காக தமிழக மாணவர்கள் தயாராகி வந்த நேரத்தில் , அவர்களில் பல நூறு பேருக்கு கேரளா மற்றும் ராஜஸ்தான் மாநிலங்களிலும் தேர்வு மையங்களை ஒதுக்கீடு செய்து அவர்களின் வேதனையை அதிகப்படுத்தி இருக்கிறது மத்திய அரசு . இவ்வளவு தூரம் சென்று தேர்வு எழுதுவது கடினம் என்பதை , நேரக் குறைவை காரணம் காட்டி ஏற்க மறுத்திருக்கிறது உச்ச நீதிமன்றம் . இந்த இக்கட்டான நேரத்தில் மாநில அரசும் தள்ளிநின்று வேடிக்கை பார்த்தது கடும் கண்டனத்திற்குரியது என்றாலும் இந்த தேர்வுக்கு அந்த மாணவர்களையும் தயார்படுத்த வேண்டியது நமது கடமையாகும் . அந்த வகையில் கேரள மாநில மையங்களில் அதிகளவில் தேர்வு எழுத இருக்கும் மாணவர்களுக்கு உதவுவதற்காக சில ஏற்பாடுகள் அம்மா மக்கள் முன்னேற்றக் கழகத்தின் சார்பில் செய்திருக்கிறோம் . அந்த அடிப்படையில் கேரள மாநிலத்திலுள்ள கீழ்க்காணும் தேர்வு மையங்களுக்கு செல்லவிருக்கும் மாணவர்களுக்கு தேவைப்படுமெனின் தங்குமிட வசதியும் , தேர்வு மையத்தை சுலபமாக அடையாளம் காண வழிகாட்டவும் ஏற்பாடு செய்யப்பட்டுள்ளது . மாணவர்கள் கீழ்க்கண்ட தொலைபேசி எண்ணிற்கு தொடர்பு கொண்டு தேவையான உதவியைப் பெற்றுக் கொள்ளலாம் . ஆலப்புழா தேர்வு மைய எண் 5059 , எர்ணாகுளம் - 5060 , கன்னூர் - 5061 , கோழிக்கோடு - 5064 , மலப்புரம் - 5065 , பாலக்காடு - 5066 , திரிச்சூர் - 5067 ஆகிய தேர்வு மையங்களில் நீட் தேர்வு எழுதும் மாணவர்கள் அம்மா மக்கள் முன்னேற்றக் கழக பொறுப்பாளர்கள் பொற்காலராஜா , ராகேஷ் ஆகியோரை 93631 09303,99942 11705 என்ற எண்ணிலும் , திருவனந்தபுரம் - 5068 , கொல்லம் - 5062 , கோட்டயம் - 5063 ஆகிய இடங்களில் தேர்வு எழுதுபவர்கள் பாப்புலர் வி . முத்தையாவை 89034 55757,73738 55503 என்ற எண்ணிலும் தொடர்பு கொண்டு உதவி பெறலாம் . நீட் தேர்வு தொடர்பாக சி . பி . எஸ் . இ . யின் நடவடிக்கைகள் என்பது மத்திய அரசின் தமிழக விரோதப் போக்கின் பிரதிபலிப்புதான் . க்கு நான் தெரிவிக்க விரும்புவது சி . பி . எஸ் . இ . கையாள்வது ஏதோ எந்திரங்களை அல்ல , மாணவர்களையும் அவர்களின் எதிர்காலத்தையும் என்பதை அது உணர வேண்டும் . இனிமேலும் மாணவர்களின் எதிர்காலத்தோடு விளையாடும் போக்கை மத்திய அரசு உத்தரவின் பேரில் இயங்கும் சி . பி . எஸ் . இ . மாற்றிக் கொள்ள வேண்டும் என எச்சரிக்கிறேன் . நீட் தேர்வு என்கிற அநீதியிலிருந்து தமிழகத்திற்கு விலக்களிக்க கோரி அம்மா மக்கள் முன்னேற்றக் கழகம் தொடர்ந்து போராடும் என தெரிவித்துள்ளார் .


கடந்த ஞாயிற்றுக்கிழமை அன்று ராஜபாளையத்தில் ஒரு நாளிதழ் சார்பில் தமிழ் கருத்தரங்கு ஒன்றுக்கு ஏற்பாடு செய்யப் பட்டிருந்தது . அதில் சிறப்புப் பேச்சாளராகக் கலந்து கொண்டு , கவிஞர் வைரமுத்து சொற்பொழிவு ஆற்றினார் . அப்போது அவர் ஆண்டாள் குறித்து சர்ச்சைக்குரிய கருத்துகளைப் பேசியுள்ளார் என்று தமிழகம் முழுதும் பலத்த எதிர்ப்பு எழுந்தது . ஆண்டாள் வாழ்ந்த காலம் , தெய்வம் மற்றும் கடவுளுக்கிடையே உள்ள வேறுபாடு குறித்து அவர் தெரிவித்த கருத்துகள் அந்த விழாவிற்கு வந்தவர்கள் மத்தியில் அதிருப்தியை ஏற்படுத்தியது . அவர் மேடையில் பேசியபோதே அதிருப்தியுடன் சிலர் கருத்து தெரிவித்திருந்த நிலையில் , அதே பேச்சு , மறு நாள் அந்த நாளிதழில் முழுப் பக்க கட்டுரையாகவும் வந்தது . இதனால் அதைப் படித்த பலரும் கொந்தளித்துப் போயினர் . இந்நிலையில் இந்து மதத்தை அவமதித்துவிட்டதாக வைரமுத்துவுக்கு பாஜக . , செயலர் ஹெச் . ராஜா உள்பட பலரும் எதிர்ப்பு தெரிவித்தனர் . இந்நிலையில் , தாம் பேசியது குறித்து மன்னிப்பு கேட்டு டிவிட்டர் பக்கத்தில் செய்தி வெளியிட்டுள்ளார் வைரமுத்து . எவரையும் புண்படுத்துவது என் நோக்கமன்று என்ற தலைப்பிட்டு அவர் தெரிவித்துள்ள கருத்து . . . . புண்படுத்துவது என் நோக்கமன்றுதமிழை ஆண்டாள் என்ற எனது கட்டுரையில் அமெரிக்க இண்டியானா பல்கலைக்கழகத்தின் ஆய்வு நூலில் சொல்லப்பட்டிருந்த ஒரு வரியைத்தான் நான் மேற்கோள் காட்டியிருந்தேன் ; அது எனது கருத்தன்று . ஓர் ஆய்வாளரின் தனிக்கருத்து . ஆளுமைகளை மேன்மைப்படுத்துவதே இலக்கியத்தின் நோக்கமேயன்றி சிறுமை செய்வதன்று . அதற்கு இலக்கியமே தேவையில்லை . ஆண்டாளைப் பற்றிச் சொல்லப்பட்டிருக்கும் என் கருத்துக்களெல்லாம் ஆண்டாளின் பெருமைகளையே பேசுகின்றன என்பதை அனைவரும் அறிவர் . எவரையும் புண்படுத்துவது என் நோக்கமன்று ; புண்பட்டிருந்தால் வருந்துகிறேன் . . என்று கூறியிருக்கிறார் வைரமுத்து .


இந்திய அணியின் முன்னாள் கேப்டன் முகமது அசாருதீன் தெலுங்கானா மாநில காங்கிரஸ் கட்சியின் தலைவராக நியமிக்கப்பட்டுள்ளார் . இந்திய அணியின் முன்னாள் கேப்டன் முகமது அசாருதீன் , இந்திய அணிக்காக பல வெற்றிகளை குவித்து கொடுத்தவர் . இந்திய அணியின் குறிப்பிடத்தகுந்த கேப்டன்களில் ஒருவர் . 10 ஆண்டுகள் இந்திய அணியின் கேப்டனாக இருந்த அசாருதீன் , கேப்டன்சியில் மட்டுமல்லாமல் ஒரு வீரராகவும் சிறந்து விளங்கியவர் . எனினும் சூதாட்டப் புகாரில் சிக்கி வாழ்நாள் தடை பெற்று , கிரிக்கெட்டிலிருந்து ஓரங்கட்டப்பட்டவர் அசாருதீன் . கிரிக்கெட்டிலிருந்து ஓரங்கட்டப்பட்ட பிறகு அரசியலில் அடிவைத்த அசாருதீன் , காங்கிரஸ் கட்சியின் சார்பில் இரண்டு முறை மக்களவை தேர்தலில் போட்டியிட்டார் . 2009ம் ஆண்டு வெற்றி பெற்ற எம்பி - யான அசாருதீன் , 2014ம் ஆண்டு தோல்வியடைந்தார் . டிசம்பர் 7ம் தேதி தெலுங்கானாவில் சட்டமன்ற தேர்தல் நடைபெற உள்ள நிலையில் , தெலுங்கானா காங்கிரஸ் கமிட்டியின் தலைவராக அசாருதீன் நியமிக்கப்பட்டுள்ளார் . தெலுங்கானாவில் ஆளும் டி . ஆர் . எஸ் கட்சி தனித்து போட்டியிடுகிறது . காங்கிரஸ் தலைமையில் டி . ஜே . எஸ் , கம்யூனிஸ்ட் , தெலுங்கு தேசம் ஆகிய கட்சிகள் இணைந்து தேர்தலை சந்திக்கின்றன . இந்நிலையில் , தெலுங்கானா காங்கிரஸ் கமிட்டிக்கு புதிய நிர்வாகிகள் நியமிக்கப்பட்டுள்ளனர் . தலைவராக அசாருதீனும் துணை தலைவர்களாக வினோத் குமார் மற்றும் ஜாஃபர் ஜாவேத்தும் நியமிக்கப்பட்டுள்ளனர் . மேலும் 8 பொதுச்செயலாளர்களும் நியமிக்கப்பட்டுள்ளனர் . கிரிக்கெட்டிலேயே நேர்மையாக இல்லாமல் சூதாட்டப் புகாரில் சிக்கிய அசாருதீனுக்கு காங்கிரஸ் கட்சியின் மாநில தலைவர் பதவி வழங்கப்பட்டிருப்பது மக்களிடையே சலசலப்பை ஏற்படுத்தியுள்ளது .


பிக்பாஸ் நிகழ்ச்சியில் கடந்த வாரம் கண்டிப்பாக எலிமினேட் செய்யப்படுவார் என அனைவராலும் எதிர்ப்பார்க்கப்பட்ட , போட்டியாளர் ஐஸ்வர்யா . ஆனால் நினைத்தது வேறு நடந்தது வேறாக அமைந்தது . காரணம் அதிக கமல் ரசிகர்களிடம் பேசியபோது ஒரு கிராப் போட்டு காண்பித்து அதிக வாக்குகள் பெற்று காப்பாற்றப்பட்டது ஐஸ்வர்யா என அறிவித்தார் . இது கேட்டவர்கள் அனைவருக்குமே மிகவும் அதிர்ச்சியாகி இருந்துதது . இதுகுறித்து பிக்பாஸ் ரசிகர்கள் கூறுகையில் , ஐஸ்வர்யாவை காப்பாற்ற வேண்டும் என்கிற நோக்கத்தில் , பிக்பாஸ் குழுவினரே அவருக்கு ஓட்டுகள் போட்டு காப்பாற்றி இருக்கலாம் என்று கூறி வந்தனர் . அதே போல் சிலர் ஐஸ்வர்யாவை காப்பாற்ற வேண்டும் என்கிற நோக்கத்தில் , தான் சென்ராயன் வெளியேற்றப்பட்டதாகவும் கூறப்பட்டது . ஓட்டுக்கு காசுஃ இந்நிலையில் ட்விட்டர் பக்கத்தில் ஐஸ்வர்யாவின் ரசிகர் ஒருவர் பிக்பாஸ் நிகழ்ச்சியில் , ஐஸ்வர்யாவுக்கு ஓட்டு போட்டால் 50 ரூபாய் PAYTM மூலம் அனுப்பப்படும் என தெரிவித்துள்ளார் . மேலும் வயல் கார்டு சுற்று மூலம் ரீ என்ட்ரி கொடுத்த விஜி பேசும் ஆங்கிலம் சகிக்க வில்லை என்பதால் அவரை வெளியேற்ற வேண்டும் என்றும் கூறியுள்ளார் . கள்ள ஓட்டுஃ இந்த ட்விட்டர் பதிவை கண்டு அதிர்ச்சி அடைந்த முன்னாள் பிக்பாஸ் போட்டியாளர் ரம்யா " ஐஸ்வர்யாவுக்கு , காசு கொடுத்து கள்ள ஓட்டு போடப்படுகிறதை அறிந்து ' ' வாட் ' என கேள்வி எழுப்பி பின் அதனை தன்னுடைய ட்விட்டர் பக்கத்தில் இருந்து நீக்கி விட்டார் . விமர்சிக்கும் பிக்பாஸ் ரசிகர்கள்ஃ பிக்பாஸ் ரசிகர்கள் பலர் , நேர்மையாக வாக்கு போட்டு காப்பாற்ற நினைத்த போட்டியாளர் சென்ராயன் கடந்த வாரம் வெளியேறிய நிலையில் , ஐஸ்வர்யாவை காப்பாற்ற ஒரு சிலர் இது போல் பணம் கொடுத்து நல்ல ஓட்டுக்களை கள்ள ஓட்டுகளாக மாற்றியுள்ளார் என தொடர்ந்து பிக்பாஸ் ரசிகர்கள் விமர்சித்து வருகிறார்கள் .


( ஐபிஎல் ) போட்டியில் ராஜஸ்தான் ராயல்ஸ் அணியின் கேப்டன் பொறுப்பிலிருந்தும் ஆஸ்திரேலிய அணியின் வீரர் ஸ்டீவ் ஸ்மித் விலகியதால் இந்திய வீரர் அஜிங்க்ய ரஹானேவுக்கு அந்த வாய்ப்பு வழங்கப்பட்டுள்ளது . இந்தியன் பிரீமியர் லீக் ஐபிஎல் கிரிக்கெட் போட்டி வரும் ஏப்ரல் 7 - ஆம் தேதி முதல் நடைபெறவுள்ளது . அதில் பங்கேற்கும் ராஜஸ்தான் அணியில் ஸ்மித்துக்கு கேப்டன் பொறுப்பு வழங்கப்பட்டிருந்தது . இந்த நிலையில் சில நாள்களுக்கு முன்னர் , தென் ஆப்பிரிக்காவுக்கு எதிரான மூன்றாவது டெஸ்ட் போட்டி நடைபெற்றுக் கொண்டிருந்தபோது பந்தின் தன்மையை மாற்றுவதற்கு ஆஸ்திரேலிய அணியின் பேன்கிராஃப்ட் முயன்றது விடியோவில் பதிவாகியிருந்தது . இந்தச் செயலுக்கு கேப்டன் ஸ்மித்தும் உடந்தையாக இருந்ததை ஒப்புக் கொண்டார் . அத்துடன் , ஆஸ்திரேலிய அணியின் கேப்டன் பொறுப்பிலிருந்து அவர் விலகினார் . இந்த நிலையில் , கேப்டன் பொறுப்பிலிருந்து விலகிக் கொள்வதாக அறிவித்துவிட்டதாக ராஜஸ்தான் ராயல்ஸ் அணியின் நிர்வாகம் நேற்று தெரிவித்தது . இதுகுறித்து வெளியிட்ட செய்திக்குறிப்பில் , ' ஐபிஎல் தொடங்கவுள்ள நிலையில் எந்தவித தடங்கலும் இன்றி அணி அடுத்தகட்டத்தை நோக்கிச் செல்ல வேண்டும் என்பதற்காக அவர் கேப்டன் பொறுப்பிலிருந்து விலகுவதாக அறிவித்துவிட்டார் . ஸ்டீவ் ஸ்மித்தின் முடிவை ஏற்றுக் கொள்கிறோம் பிசிசிஐ அதிகாரிகளுக்கும் , இந்திய ரசிகர்களுக்கும் அவர் நன்றி தெரிவித்தார் . ரஹானே , ராஜஸ்தான் அணியை நன்கு அறிவார் . அவரது தலைமையில் எங்களது அணி இந்த முறை களமிறங்கும் " என்று அதில் தெரிவிக்கப்பட்டுள்ளது .


கேரளாவில் சீமான் மற்றும் நாம் தமிழர் கட்சியினர் கைது செய்யப்பட்ட விவகாரத்தின் பின்னணியில் ஹெச் . ராஜா இருப்பதாக பரபரப்பு புகார் எழுந்துள்ளது . நாம் தமிழர் கட்சியின் தலைமை ஒருங்கிணைப்பாளர் சீமான் தனது கட்சியினருடன் நிவாரணப் பொருட்களை ஏற்றிக் கொண்டு நேற்று முன்தினம் கேரளா புறப்பட்டுள்ளார் . நேற்று கேரள மாநிலம் கோட்டயம் அருகே உள்ள சங்கனசேரி எனும் முகாமிற்கு சீமான் சென்றுள்ளார் . அங்கு நிவாரண முகாம்களில் தங்கியிருந்தவர்களுக்கு சீமான் தான் கொண்டு சென்று பொருட்களை வழங்கி ஓணம் வாழ்த்து தெரிவித்துள்ளார் . இதன் பிறகு அங்கிருந்து சீமான் புறப்பட்டு தமிழகத்தை நோக்கி வந்து கொண்டிருந்த போது திடீரென ஏராளமான வாகனங்களில் வந்த போலீசார் சீமான் வாகனத்தை சூழ்ந்து கொண்டனர் . என்ன ஏது என்று சீமானுடன் இருந்தவர்கள் பதறிப்போய் போலீசாரிடம் கேட்டுள்ளனர் . அதற்கு உங்கள் அனைவரையும் கைது செய்வதாக போலீசார் தெரிவித்துள்ளார் . இதனால் அதிர்ச்சி அடைந்த அவர்கள் என்ன காரணம் ? என்று கேட்டுள்ளனர் . அதற்கு தடை செய்யப்பட்ட இயக்கமான எல் . டி . டி . இயின் கொடி மற்றும் பிரபாரகன் புகைப்படத்துடன் உங்கள் வாகனம் கேரளாவிற்குள் நுழைந்துள்ளது என்று போலீசார் கூறியுள்ளனர் . உடனே சீமான் வாகனத்தில் இருப்பது எல் . டி . டி . இ கொடி இல்லை என்றும் அது நாம் தமிழர் கட்சியின் கொடி என்றும் நிர்வாகிகள் கூறியுள்ளனர் . ஆனால் போலீசார் அதனை ஏற்கவில்லை . இதனை தொடர்ந்து சீமான் உள்ளிட்ட அனைவரையும் கைது செய்து போலீசார் அருகே உள்ள போலீஸ் கேன்டீனுக்கு கொண்டு சென்றனர் . பின்னர் என்ன நினைத்தனரோ தெரியவில்லை அனைவரும் விடுவிக்கப்படுவதாக போலீசார் கூறியுள்ளனர் . உடனடியாக யார் கொடுத்த புகாரின் அடிப்படையில் தங்களை கைது செய்தீர்கள் என்று போலீசாரிடம் சீமான் கேட்டுள்ளார் . அதற்கு இங்குள்ள அரசியல் கட்சிகள் உங்கள் நடவடிக்கைகளில் சந்தேகம் இருப்பதாக கூறியதாகவும் , நீங்கள் தடை செய்யப்பட்ட இயக்கத்தை சேர்ந்தவர்கள் என்று தெரிவித்ததாகவும் அதன் அடிப்படையில் முன்னெச்சரிக்கையாக கைது செய்யப்பட்டதாக போலீசார் விளக்கம் அளித்தனர் . பின்னர் விசாரணையில் உங்கள் நடவடிக்கையில் எந்த பிரச்சனை இல்லை என்றும் , உங்கள் வாகனத்தில் இருப்பது நாம் தமிழர் கட்சியின் கொடி என்பதையும் தெரிந்து கொண்டதால் விடுவித்துவிட்டதாகவும் போலீசார் கூறியுள்ளனர் . கேரள பா . ஜ . கவின் மேலிட பொறுப்பாளராக ஹெச் . ராஜா இருக்கிறார் . ஹெச் . ராஜாவை சீமான் மிக கடுமையாக விமர்சித்து வருகிறார் . இதனால் கேரளாவில் தனக்கு உள்ள தொடர்புகளை வைத்து ஹெச் . ராஜா சீமானை மிரட்டிப்பார்த்துள்ளதாகவும் நாம் தமிழர் கட்சியினர் புகார் கூறியுள்ளனர் .


பிரபல தனியார் தொலைக்காட்சியின் மூலம் , தொகுப்பாளராக அறிமுகம் கொடுத்தவர் தான் காஜல் . அப்போது இவருக்காக தனி ரசிகர் கூட்டமே இருந்தது . இதன் காரணமாக ஒரு சில திரைப்படங்களில் குணச்சித்திர வேடங்களிலும் நடித்தார் . இவரை கடந்த சில வருடங்களுக்கு முன்பு காதலித்து திருமணம் செய்தவர் தான் தற்போது அனைவரையும் தன்னுடைய நடனத்தால் கட்டிப்போட்ட சாண்டி . இவர்களுக்கு இரண்டு குழந்தைகள் உள்ளதாகவும் கூறப்படுகிறது , மேலும் இவர்களுக்குள் ஏற்பட்ட கருத்து வேறுபாடு காரணமாக இருவரும் விவகாரத்துப்பெற்று தனித்தனியே வாழ்ந்து வருகின்றனர் . இந்நிலையில் சமீபத்தில் நடன இயக்குனர் சாண்டி சிலியா என்பவரை இரண்டாவதாக திருமணம் செய்துக்கொண்டார் . இவர்களுடைய திருமணம் மிகவும் பிரமாண்டமாக நடைபெற்றது என்பது அனைவரும் அறிந்தது தான் . தற்போது சாண்டி தொலைக்காட்சிக்கு பேட்டியளித்துள்ளார் . அப்போது இவரிடம் தற்போது பிக் பாஸ் நிகழ்ச்சியில் கலந்துக்கொடுள்ள , இவருடைய முதல் மனைவி காஜல் பற்றி ஒரு சில கேள்விகள் எழுப்பப்பட்டது . ஆனால் சாண்டி அவரை பற்றி பேச மறுத்துவிட்டார் . மேலும் தன்னுடைய முதல் மனைவியை பற்றியும் கடந்த கால வாழ்க்கையையும் தான் மறக்க நினைப்பதாக கூறியுள்ளார் . இதற்கு காரணம் நான் நிறைய கஷ்டங்களை தாண்டி விட்டேன் , நிறைய அழுது விட்டேன் இனி என் வழக்கை நன்றாக இருக்கும் என நம்புவதாக தெரிவித்துள்ளாராம் .


சென்னை வேளச்சேரியை சேர்ந்தவர் விஜய ராஜேஷ்குமார் . இவர் சென்னையில் உள்ள ஒரு ஐ . டி . நிறுவனத்தில் வேலை பார்த்து வருகிறார் . இவருடைய மனைவி யாழினி . இவர்களுக்கு திருமணம் ஆகி 4 வயதில் இரட்டை குழந்தைகள் உள்ளனர் . யாழினி , சென்னையில் உள்ள சட்டக்கல்லூரியில் மூன்றாம் ஆண்டு படித்து வருகிறார் . இதே கல்லூரியில் முன்னாள் அதிமுக அமைச்சர் ஜெயபாலின் மகன் ரத்தீஷ் என்பவரும் படித்து வருகிறார் . இந்நிலையில் ரத்தீசுக்கும் , யாழினிக்கும் இடையே கள்ளக் காதல் ஏற்பட்டதாக கூறப்படுகிறது . இந்த நிலையில் விஜய ராஜேஷ்குமார் தஞ்சை அனைத்து மகளிர் போலீஸ் நிலையத்தில் ஒரு புகார் செய்தார் . அதில் தனது மனைவி யாழினி , தஞ்சை பர்மா காலனி அண்ணா நகரில் உள்ள அவருடைய பெற்றோர் வீட்டில் தங்கி இருந்தபோது , நாகையை சேர்ந்த அ . தி . மு . க . முன்னாள் அமைச்சர் ஜெயபால் மகன் ரத்தீஷ் கடத்தி சென்று விட்டதாக கூறி இருந்தார் . புகாரின் பேரில் தஞ்சை அனைத்து மகளிர் போலீஸ் இன்ஸ்பெக்டர் சந்திரா மற்றும் போலீசார் , ரத்தீஷ் மற்றும் அவருடைய நண்பர் சுனில் ஆகிய 2 பேர் மீதும் வழக்குப்பதிவு செய்து விசாரணை நடத்தி வந்தனர் . யாழினி படிக்கும் அதே சட்டக்கல்லூரியில் ரத்தீசும் , சுனிலும் , மூன்றாம் ஆண்டு படித்து வருகிறார்கள் . இந்த நிலையில் கடத்தியதாக கூறப்பட்ட யாழினி நேற்று காலை தஞ்சை முதலாவது ஜூடிசியல் மாஜிஸ்திரேட்டு கோர்ட்டில் , மாஜிஸ்திரேட்டு விஜயஅழகிரி முன்னிலையில் ஆஜரானார் . அப்போது யாழினியின் கணவர் , மதுரை ஐகோர்ட்டில் ஆட்கொணர்வு மனு தாக்கல் செய்துள்ளது தெரிவிக்கப்பட்டது . இதையடுத்து மாஜிஸ்திரேட்டு , மதுரை ஐகோர்ட்டில் ஆட்கொணர்வு மனு தாக்கல் செய்துள்ளதால் அங்கு ஆஜராகுமாறு யாழினிக்கு உத்தரவிட்டார் . இந்நிலையில் செய்தியாளர்களிடம் பேசிய யாழினி , முன்னாள் அமைச்சர் ஜெயபால் மகன் ரத்தீஷ் என்பவர் என்னை கடத்தி சென்று விட்டதாக எனது கணவர் விஜயராஜேஷ்குமார் தஞ்சை அனைத்து மகளிர் போலீஸ் நிலையத்தில் புகார் கொடுத்துள்ளார் . அது பொய்யான புகார் . என்னை யாரும் கடத்தவில்லை . நான் எப்போதும் போல் சென்னையில் இருந்து கல்லூரிக்கு சென்று வருகிறேன் . தேவைப்பட்டால் கல்லூரிக்கு தினமும் சென்று வந்த வருகை பதிவேட்டை பார்த்து கொள்ளலாம் என தெரிவித்தார் . .


Pakistan vs Bangladesh Live Cricket Score Streaming , Pak vs Ban Asia Cup 2018 Live Cricket Score : ஆசிய கோப்பை கிரிக்கெட் தொடரில் , சூப்பர் 4 சுற்றின் இறுதிப் போட்டியில் பாகிஸ்தான் , வங்கதேசம் அணிகள் மோதின . இதில் வங்கதேசம் நிர்ணயித்த 239 ரன்கள் இலக்கை எட்டிப் பிடிக்க முடியாமல் பாகிஸ்தான் தோல்வியை தழுவியது . இதன் மூலமாக நாளை ( வெள்ளிக்கிழமை ) நடைபெறும் இறுதிப் போட்டியில் இந்தியா - வங்கதேசம் மோதுவது உறுதி ஆனது . முன்னால் தரப்பட்ட செய்திஃ ஏற்கனவே இந்திய அணி இறுதிப் போட்டிக்கு தகுதிப் பெற்றுவிட்ட நிலையில் , இன்று வெல்லும் அணியே இறுதிப் போட்டிக்கு முன்னேறும் . ஆகையால் , இது கிட்டத்தட்ட அரையிறுதிப் போட்டி என்றே சொல்லலாம் . டாஸ் வென்ற வங்கதேச கேப்டன் மோர்டசா , பேட்டிங் தேர்வு செய்துள்ளார் . ஷகிப் அல் ஹசனுக்கு விரலில் எலும்பு முறிவு ஏற்பட்டிருப்பதால் அவருக்கு பதில் மொமினுல் சேர்க்கப்பட்டுள்ளார் . அதேபோல் , சௌமியா சர்கார் , ருபெல் ஹொசைன் அணியில் சேர்க்கப்பட்டுள்ளனர் . பாகிஸ்தான் அணியில் ஒரேயொரு மாற்றமாக , இந்திய அணிக்கு எதிராக சொதப்பிய முகமது ஆமிருக்கு பதிலாக , ஜுனைத் கான் சேர்க்கப்பட்டுள்ளார் .


தமிழ் புத்தாண்டு தினத்தன்று , தினகரனை துணை பொது செயலாளர் பதவியில் இருந்து விலக சொல்லி ஷாக் கொடுத்தார் அமைச்சர் வேலுமணி . அடுத்த சில தினங்களில் , அமைச்சர் வேலுமணியும் , தங்கமணியும் சேர்ந்து , பன்னீர் தரப்பை சேர்ந்த முக்கிய பிரமுகர் ஒருவரை சந்தித்து பேசியுள்ளனர் . அப்போது அண்ணன் பன்னீருக்கு உங்கள் மீது எல்லாம் துளி கூட கோபம் இல்லை . அவரை பொறுத்தவரை , சசிகலா குடும்பத்தின் மீதுதான் கோபமாக இருக்கிறார் என்று பன்னீர் ஆதரவாளர் கூறி இருக்கிறார் . ஜெயலலிதா இருக்கும் வரை , சசிகலா நம்மை எல்லாம் எப்படி ஆட்டி படைத்தார் . அந்த வேலையை இப்போது தினகரன் செய்து வருகிறார் . எனவே , கட்சியிலும் , ஆட்சியிலும் சசிகலா குடும்பம் ஆதிக்கம் செலுத்தும் வரை , நமக்கு அடிமை வாழ்வில் இருந்து விடுதலை கிடையாது . அந்த அடிமை தனத்தை ஒழிக்கவே , சசிகலா குடும்பத்தை அப்புறப்படுத்த வேண்டும் என்று பன்னீர் போராடி வருகிறார் . இதே நிலை இன்னும் தொடர்ந்தால் , ஆட்சியை கவிழ்க்க வெளியில் இருந்து யாரும் வரவேண்டிய அவசியம் இல்லை . தினகரனும் , விஜயபாஸ்கருமே அதை செய்து விடுவார்கள் என்றும் நயமாக எடுத்துக் கூறி இருக்கிறார் பன்னீர் ஆதரவாளர் . சசிகலாவும் , தினகரனும் கட்சியில் இருக்கும் வரை , அடிமைத்தனம் ஒழிய சாத்தியம் இல்லை . எனவே , நீங்கள் அவர்களை வெளியேற்றுங்கள் , நாங்கள் உங்களுடன் இணைந்து விடுகிறோம் என்றும் அவர் கூறியுள்ளார் . அதை , அமைச்சர்கள் சந்திப்பில் அமைச்சர் வேலுமணி வெளிப்படையாக பேசியதும் , மற்ற அமைச்சர்கள் அவரது கருத்துக்கு ஆதரவு தெரிவித்துள்ளனர் . அதன் பிறகே , வேலுமணியும் , தங்கமணியும் நேரடியாக பன்னீர்செல்வத்தை சந்தித்துப் பேசி உள்ளனர் . அப்போது சசிகலா குடும்பத்தை வெளியில் அனுப்பினால் , நாம் ஒன்றிணைவதில் எந்த பிரச்சினையும் இருக்காது என்று பன்னீரும் கூறியுள்ளார் . அதைத்தொடர்ந்து , அமைச்சர் தங்கமணி வீட்டில் திங்கள் கிழமை இரவு அமைச்சர்கள் கூட்டம் நடந்துள்ளது . அதில் கலந்து கொண்ட அமைச்சர்கள் அனைவரும் தங்கள் மாவட்டத்தில் உள்ள எம் . எல் . ஏ க்களை தங்கள் பக்கம் இழுக்க ஏற்பாடு செய்து விட்டனர் . என்னதான் தினகரன் தரப்பு முட்டுக்கட்டை போட்டாலும் , சசிகலாவையும் , தினகரனையும் வெளியேற்றுவதில் , பெருமளவிலான அமைச்சர்களும் , எம் . எல் . ஏ க்களும் ஒற்றுமையாக உள்ளனர் என்பது உறுதியாகி விட்டது .


ஹைதராபாத் டெல்லி அணிகளுக்கு இடையேயான நேற்றைய போட்டியில் சில சாதனைகள் நிகழ்த்தப்பட்டுள்ளன . சுவாரஸ்யமான சம்பவங்களும் நடந்துள்ளன . டெல்லி ஃபெரோஷ் ஷா கோட்லா மைதானத்தில் நடந்த இந்த போட்டியில் டாஸ் வென்ற டெல்லி கேப்டன் ஷ்ரேயாஸ் ஐயர் முதலில் பேட்டிங்கை தேர்வு செய்தார் . முதல் மூன்று விக்கெட்டுகளை அடுத்தடுத்து சீரான இடைவெளியில் இழந்தபோதிலும் , ரிஷப் பண்ட்டின் அபார சதத்தால் டெல்லி 187 ரன்களை குவித்தது . ஷிகர் தவான் - வில்லியம்சன் ஜோடியின் அபார ஆட்டத்தால் 18.5 ஓவரிலேயே இலக்கை எட்டி ஹைதராபாத் அணி 9 விக்கெட் வித்தியாசத்தில் அபார வெற்றி பெற்றது . இந்த போட்டியில் எட்டப்பட்ட மைல்கற்கள் மற்றும் சுவாரஸ்ய தகவல்கள்ஃ 1 . ரிஷப் பண்ட் அடித்த சதம் - 128 ரன்கள் ( 63 பந்துகள் ) ஐபிஎல் தொடரில் இந்திய வீரர் எடுத்துள்ள அதிகமான ரன் இதுதான் . ரிஷப் பண்ட்டிற்கு அடுத்தபடியாக 127 ரன்கள் எடுத்த முரளி விஜய் இரண்டாமிடத்தில் உள்ளார் . 2 . இளம் வயதில் ஐபிஎல் சதம்ஃ நேற்றைய ஹைதராபாத் அணிக்கு எதிரான போட்டியில் ரிஷப் சதமடித்தபோது , அவருக்கு 20 வயது முடிந்து 218 நாட்கள் ஆனது . இவர்தான் ஐபிஎல்லில் சதமடித்த இரண்டாவது இளம் வீரர் . 19 வயது முடிந்து 253 நாட்கள் ஆகியிருந்த சமயத்தில் , 2009ம் ஆண்டு மனீஷ் பாண்டே அடித்தது தான் இளம் வீரரின் ஐபிஎல் சதமாக உள்ளது . இதையடுத்து இரண்டாவது இடத்தில் ரிஷப் பண்ட்டும் , மூன்றாவது மற்றும் நான்காவது இடங்களில் முறையே சஞ்சு சாம்சன் மற்றும் டி காக்கும் உள்ளனர் . 3 . ஹைதராபாத்துக்கு எதிரான அதிக ரன்கள் - ரிஷப் பண்ட் ( 128 ரன்கள் ) நேற்றைய ஹைதராபாத்துக்கு எதிரான போட்டியில் ரிஷப் பண்ட் எடுத்த 128 ரன்கள் தான் , அந்த அணிக்கு எதிராக தனிநபர் எடுத்த அதிக ரன் . ரிஷப் பண்ட்டிற்கு அடுத்த இடங்களில் 104 ரன்களுடன் கெய்லும் 100 ரன்களுடன் மெக்கல்லமும் உள்ளனர் . 4 . ஹைதராபாத் விரட்டி வென்ற அதிக இலக்குஃ டெல்லி நிர்ணயித்த 188 ரன்களை எட்டி ஹைதராபாத் வெற்றி பெற்றது . இரண்டாவது பேட்டிங்கில் ஹைதராபாத் அணி , விரட்டி வென்ற அதிகமான இலக்கு இதுதான் . 5 . ஹைதராபாத் அணியின் அதிகபட்ச பார்ட்னர்ஷிப் ஸ்கோர் - 176 ரன்கள் ( ஷிகத் தவான் - வில்லியம்சன் ஜோடி ) 6 . தோற்ற அணியில் தனிப்பட்ட வீரரின் அதிகபட்ச ஸ்கோர் , நேற்று ரிஷப் பண்ட் அடித்த 128 ரன்கள் தான் . இவ்வாறு இந்த ஒரே போட்டியில் பல சுவாரஸ்யங்கள் நடந்தன .


பிறக்கும் போதே தசை திசுக்கள் குறைபாடும் பிறந்தவர் சிறுவன் தினேஷ் . சிறு வயதில் இருந்தே , ஓவியம் மீது அவருக்கு அதிக ஈர்ப்பு இருந்ததால் , இவருடைய பெற்றோர் இவருக்கு உரிய பயிற்சி அளித்தனர் . இதனால் தன்னுடைய உடல் திறனையும் மீறி அவர் ஓவியம் கற்று தற்போது சிறந்த இளம் ஓவியராக வளர்ந்து வருகிறார் . இவரின் கனவு உலகே திரும்பி பார்க்கும் அளவிற்கு சிறந்த ஓவியராக வரவேண்டும் என்று தான் . மேலும் இவர் தீவிர சூர்யா ரசிகர் . அதனால் ஒருமுறையாவது நடிகர் சூர்யாவை சந்திக்க வேண்டும் என்பது அவரின் மற்றொரு கனவாக இருந்தது . இந்த தகவல் சமீபத்தில் பிரபல தொலைக்காட்சியில் ஒளிபரப்பப்பட்டது . இந்த தகவலை சூர்யா ரசிகர்கள் , சங்கத்தின் மூலம் அவரை அணுகி இது குறித்து தெரிவித்து தற்போது அந்த சிறுவனின் கனவை நிறைவேற்றியுள்ளார் . இன்று சென்னையில் தினேஷ் தன்னுடைய பெற்றோருடன் சூர்யாவை சநதித்தார் . சூர்யா மட்டும் இன்றி , நடிகர் சிவகுமார் மற்றும் கார்த்தியும் சிறுவன் தினேஷை சந்தித்து அவரை ஊக்கு வித்ததோடு , வாழ்த்துக்களும் பரிசு பொருட்களையும் வழங்கினர் . இறுதியாக நடிகர் சூர்யா , தினேஷிடம் அவருக்கு ஊக்கம் கொடுக்கும் விதத்தில் , நீ என்னை சந்திக்க நினைத்தது எப்படி நடந்ததோ , அதே போல் நீ நினைத்தது அனைத்தும் நடக்கும் ஆகவே உன் பெயரை கனவை எப்போது கைவிட்டு விடாதே என கூறினார் . பிஸியாக படப்பிடிப்புகளில் நடித்து வரும் நிலையிலும் , சாதிக்க துடிக்கும் ரசிகர் ஒருவரின் ஆசையை சூர்யா நிறைவு செய்துள்ளது பலரது பாராட்டுக்களையும் பெற்றுள்ளது .


மக்கள் பிரதிநிதிகளின் பேச்சுகள் எந்தச் சூழ்நிலையிலும் வரம்பு மீறும் வகையில் இருக்கக்கூடாது என்பதிலும் பொது அமைதியையும் , நல்லிணக்கத்தையும் நிலைநாட்ட வேண்டிய பொறுப்பு மக்களால் தேர்ந்தெடுக்கப்பட்ட சட்டமன்ற , பாராளுமன்ற உறுப்பினர்களுக்கும் பெருமளவுக்கு இருக்கிறது என்பதிலும் இரு வேறு கருத்துகளுக்கு இடமே இல்லை . ஆனால் , அதே நேரத்தில் சட்டமன்ற உறுப்பினர் திரு கருணாஸ் , தான் தெரிவித்த கருத்துக்கு வெளிப்படையாக வருத்தம் தெரிவித்த பிறகும் அவரை வேண்டுமென்றே கைது செய்திருப்பது , தமிழ்நாட்டில் சட்டத்தின் ஆட்சி , " ஆளுக்கொரு நீதி - வேளைக்கொரு நியாயம்” என்ற நிலையில்தான் அமல்படுத்தப்படுகிறது என்பது தெளிவாகிறது . தேசியச் செயலாளர் திரு எச் . ராஜா கைது செய்யப்படவில்லை . அவர் காவல்துறைக்கே - காவல்துறையைக் கட்டுப்படுத்தும் தமிழக அரசுக்கே சவால் விடும் வகையில் " நான் தலைமறைவாகவில்லை " என்று மேடைதோறும் பேசி , அதற்கு காவல்துறை அதிகாரிகளே பாதுகாப்பு வழங்கி வருவது என்னவகை நியாயம் என்று புரியவில்லை . அதேபோல் , பெண் பத்திரிக்கையாளர்கள் குறித்து மிகவும் இழிவான கருத்துகளை வெளியிட்ட எஸ் . வி . சேகரின் முன் ஜாமின் மனு உயர்நீதிமன்றத்தில் நிராகரிக்கப்பட்டு , உச்சநீதிமன்றமே கைது செய்ய தடை விதிக்க மறுத்தும் கூட , அவரை அ . தி . மு . க அரசு கைது செய்யத் தயக்கம் காட்டுவது , என்ன வகை அணுகுமுறை என்றும் விளங்கவில்லை . ராஜா மற்றும் திரு எஸ் . வி . சேகருக்கு ஒரு சட்டம் என்ற அ . தி . மு . க அரசின் பாகுபாடான போக்கு மிகவும் அநீதியானது கண்டிக்கத்தக்கது . ஒரு போலீஸ் அதிகாரியை விமர்சித்தது குற்றம் என்றால் , ஒட்டுமொத்த காவல்துறையையும் , உயர்நீதிமன்றத்தையும் மிக மோசமாக விமர்சித்த திரு எச் . ராஜாவை கைது செய்யாததைப் பார்க்கும் போது , எடப்பாடி திரு பழனிசாமியை முதலமைச்சராக்கிய " கூவத்தூர் மர்மமும் ரகசியமும்” வெளிச்சத்துக்கு வந்து விடக்கூடாது , தமிழ்மக்களின் ஏச்சையும் பேச்சையும் இதிலாவது தவிர்க்க வேண்டும் ; என்ற காரணத்திற்காகவே திரு கருணாஸை கைது செய்திருக்கிறார்கள் என்றே கருதுகிறேன் . உலை வாயை மூடும் அற்ப எண்ணம் இதுவாகும் . அ . தி . மு . க அரசில் " சட்டத்தின் ஆட்சி " குரங்கு கையில் கிடைத்த பூ மாலை போல் , சிதறிச் சின்னாபின்னமாகிக் கொண்டிருப்பதைக் கண்டு , பொதுமக்கள் வெட்கித் தலைகுனிகிறார்கள் ! எனவே , கைது செய்ய வேண்டியவர்களை , அவர்களுடைய பின்னணியைப் பற்றியெல்லாம் கவலைப்படாமல் , தாமதிக்காமல் கைது செய்ய வேண்டும் ; விடுவிக்க வேண்டியவர்களை உடனே விடுவிக்க வேண்டும் .


மகளிர் டென்னிஸ் சாம்பியன்ஷிப் போட்டியின் ஒற்றையர் பிரிவில் நடப்பு சாம்பியனான அக்னீஸ்கா ரத்வன்ஸ்கா அரையிறுதியில் கால்பதித்தார் . டபிள்யூடிஏ பைனல்ஸ் என்றழைக்கப்படும் மகளிர் டென்னிஸ் சாம்பியன்ஷிப் போட்டி சிங்கப்பூரில் நடைபெற்று வருகிறது . இதில் வெள்ளிக்கிழமை நடைபெற்ற கடைசிச் சுற்று ஆட்டத்தில் போலந்து வீராங்கனையான அக்னீஸ்கா 7 - 5,6 - 3 என்ற நேர் செட்களில் செக் . குடியரசின் கரோலினா பிளிஸ்கோவாவை வீழ்த்தியதன் மூலம் அரையிறுதியை உறுதி செய்தார் . மற்றொரு ஆட்டத்தில் ரஷியாவின் ஸ்வெட்லானா 6 - 3,0 - 6,1 - 6 என்ற செட் கணக்கில் ஸ்பெயினின் கார்பைன் முகுருஸாவிடம் தோல்வி கண்டார் . இந்தத் தொடரில் ஸ்வெட்லானா சந்தித்த முதல் தோல்வி இது . எனினும் அவர் ஏற்கெனவே அரையிறுதிக்கு முன்னேறிவிட்டதால் இந்தத் தோல்வியால் எந்த பாதிப்பும் இல்லை . சனிக்கிழமை நடைபெறும் அரையிறுதியில் உலகின் முதல் நிலை வீராங்கனையான ஜெர்மனியின் ஏஞ்ஜெலிக் கெர்பரை சந்திக்கிறார் அக்னீஸ்கா . மற்றொரு அரையிறுதியில் ஸ்வெட்லானாவும் , ஸ்லோவேகியாவின் டொமினிகா சிபுல்கோவாவும் மோதுகின்றனர் .


இரட்டை இலை சின்னம் பெற லஞ்சம் தர முயன்ற வழக்கில் சுகேஷை டிசம்பர் 21ம் தேதி வரை சிறையில் அடைக்க டெல்லி தீஸ்ஹசாரி நிதிமன்றம் உத்தரவிட்டுள்ளது . அதிமுக இரண்டாக பிரிந்ததையடுத்து இரட்டை இலை சின்னத்தை தேர்தல் ஆணையம் முடக்கியது . அதை திரும்ப பெற எடப்பாடி அணியும் ஒபிஎஸ் அணியும் மாறி மாறி தேர்தல் ஆணையத்தில் பிரமான பத்திரங்களை தாக்கல் செய்து வந்தனர் . இதனிடையே இரட்டை இலை சின்னத்தை பெற தேர்தல் கமிஷனுக்கு லஞ்சம் கொடுக்க முயற்சித்த வழக்கில் இடைத்தரகர் சுகேஷ் சந்திரசேகர் கைது செய்யப்பட்டார் . அவர் தற்போது டெல்லி திகார் ஜெயிலில் அடைக்கப் பட்டுள்ளார் . சுகேஷ் அளித்த வாக்கு மூலத்தின் அடிப்படையில் டி . டி . வி . தினகரன் கைது செய்யப்பட்டார் . பின்னர் ஜாமீனில் விடுதலையானார் டிடிவி . ஆனால் சுகேஷ் சந்திராவுக்கு நீதிமன்றம் ஜாமின் தராமல் தொடர்ந்து நீதிமன்ற காவல் வழங்கி வருகின்றது . இதனிடையே சுகேஷ் சந்திராவின் கூட்டாளிகள் என சிலர் அதிரடியாக கைது செய்யப்பட்டு வருகின்றனர் . சுகேஷ் சந்திராவின் வழக்கு டெல்லி தீஸ்ஹசாரி நிதிமன்றத்தில் நடைபெற்று வருகிறது . இந்நிலையில் , இன்று வழக்கை விசாரித்த நீதிமன்றம் சுகேஷை டிசம்பர் 21ம் தேதி வரை சிறையில் வைக்க உத்தரவிட்டுள்ளது .


கடந்த சில தினங்களுக்கு முன்பு அமைச்சர் விஜயபாஸ்கர் வீட்டில் வருமானவரி துறையினர் அதிரடி சோதனை நடத்திக் கொண்டிருந்த போது , அங்கு அத்துமீறி நுழைந்த தளவாய் சுந்தரம் , ஒரு முக்கிய ஆவணத்தை தமது உதவியாளரிடம் கொடுத்தார் . அதை அங்கிருந்த சி . ஆர் . பி . எப் வீரர்கள் கண்டு பிடித்து , அந்த ஆவணத்தை வாங்க முற்பட்டனர் . அதற்குள் அந்த ஆவணத்தை , விஜயபாஸ்கரின் கார் டிரைவர் பறித்துக் கொண்டு வெளியில் ஓடி வெளியில் நின்றுகொண்டிருந்த ஆதரவாளர்கள் கூட்டத்தில் , அதை வீசி எறிந்து விட்டார் . அதை , ஆதரவாளர்கள் சிலர் பத்திரமாக எடுத்துக் கொண்டு , அங்கிருந்து ஓடிப்போய்விட்டார் . இந்த சம்பவம் பெரும் பரபரப்பை ஏற்படுத்தியதுடன் , வெளியில் நின்ற தனியார் தொலைக்காட்சி நிறுவனங்களின் கேமராவிலும் பதிவாகி உள்ளது . இதையடுத்து , அந்த ஆவணத்தை , அதிகாரிகள் கண்ணில்படாமல் வெளியில் தூக்கி எறிந்தது ஏன் ? அந்த ஆவணத்தை அமைச்சர் மறைக்க முயன்றது ஏன் ? அந்த ஆவணத்தில் இருந்தது என்ன ? வருமான வரி சோதனை நடத்தும் , விஜயபாஸ்கர் வீட்டுக்குள் , தளவாய் சுந்தரம் அத்துமீறி நுழைந்தது ஏன் ? என கேள்வி எழுந்துள்ளது . இந்நிலையில் , நுங்கம்பாக்கத்தில் , அமைச்சர் விஜயபாஸ்கரிடம் நேற்று நடத்தப்பட்ட விசாரணையில் , ஆதாரங்களை எடுத்துப் போட்டு கேள்வி மேல் கேள்வி கேட்டு , துளைத்து எடுத்துள்ளனர் வருமானவரி அதிகாரிகள் . அதனால் , ஒரு கட்டத்தில் வேறு வழியின்றி பல தகவல்களை ஒப்பித்துள்ளார் விஜயபாஸ்கர் . அவர் கூறியதில் இருந்தும் , ஏற்கனவே சேகர் ரெட்டியிடம் பெறப்பட்ட வாக்குமூலத்தின் அடிப்படையிலும் , முதல்வர் எடப்பாடி பழனிச்சாமி உள்பட 9 அமைச்சர்களை விசாரணை வளையத்திற்குள் கொண்டு வந்துள்ளனர் வருமானவரி துறை அதிகாரிகள் . அதனால் , அந்த 9 அமைச்சர்களின் வீடுகள் மற்றும் அலுவலகங்களில் , எப்போது வேண்டுமானாலும் ரைடுகள் அரங்கேறும் என்று எதிர்பார்க்கப்படுகிறது .


நீட் தேர்வுக்கு விலக்கு கிடைக்கவில்லை எனில் தேர்வில் மாணவர்களை காப்பி அடிக்க வைப்போம் என முன்னாள் அமைச்சர் கே . என் . நேரு என பேசி பெரும் சர்ச்சையை ஏற்படுத்தியுள்ளது . திருச்சியில் நேற்று நடந்த நீட் தேர்வுக்கு எதிராகத் திராவிடர் கழகம் சார்பில் அனைத்துக் கட்சி ஆர்பாட்டத்தில் , திமுக , காங்கிரஸ் , விசிக உள்ளிட்ட கட்சிகள் ஆர்ப்பாட்டத்தில் பங்கேற்ற திமுக முன்னாள் அமைச்சர் கே . என் . நேரு பேசினார் . அப்போது , திமுக ஆட்சிக்கு வந்த பிறகு நீட் தேர்விலிருந்து விலக்கு பெற முயற்சி செய்வோம் . ஒருவேளை நீட் தேர்விலிருந்து விளக்கு பெற முடியவில்லை என்றால் , மாணவர்களை காப்பி அடிக்கவாது விடுவோம் . பீகார் மற்றும் மத்திய பிரதேசத்தில் மாணவர்கள் காப்பி அடிக்க அனுமதிக்கப்படும் போது , தமிழகத்தில் உள்ள மாணவர்கள் மட்டும் எத்தனை நாட்களுக்கு உத்தமசீலர்களாக இருப்பது எனவும் பேசினார் . மேலும் பேசிய அவர் அரசுப் பணியாளர்கள் தேர்வில் , வெளிநாட்டவர்களைக் கொண்டுவந்துவிட்டார்கள் . லாலு பிரசாத் மத்திய அமைச்சராக இருந்தபோதுதான் , பீகார் மாநிலத்தைச் சேர்ந்த லட்சக்கணக்கானோர் இங்கு ரயில்வே பணிக்கு வந்தனர் . இவ்வளவு பேர் பணிக்கு எப்படி வந்தார்கள் ? அவர்களுக்குத் தேர்வுத்தாள்கள் முதலிலேயே வழங்கப்பட்டுவருகிறது . கல்விக்கூடம் நடத்தும் பலர் இங்கிருக்கிறார்கள் , நீட் தேர்வுக்கு விலக்கு கிடைக்கவில்லை என்றால் , நமது மாணவர்களை வெற்றிபெறவைக்க ஏற்பாடுசெய்யுங்கள் . நாம் உத்தமர்களாக இருக்க வேண்டாம் . தமிழக மக்களுக்கு நன்மை செய்ய , நாம் அனைவரும் ஒன்று பட்டு நிற்க வேண்டும் என பேசினார் . தேர்வில் காப்பி அடிக்க அனுமதிப்போம் என்ற முன்னாள் அமைச்சர் கே . என் நேருவின் இந்த பேச்சு சர்ச்சையாகியுள்ளது .


தமிழில் பல என்டர்டெயன்மென்ட் நிகழ்ச்சிகள் கொடுத்து பிரபலமானது விஜய் தொலைக்காட்சி . இந்த தொலைக்காட்சியில் ஒளிபரப்பாகும் சீரியல் , ஆடல் , பாடல் , காமெடி நிகழ்ச்சிகளுக்கு என அனைத்திற்குமே . . . ரசிகர்களிடம் நல்ல வரவேற்பு உள்ளது . அந்த வகையில் பிரபல தொலைக்காட்சியில் தொகுப்பாளராக அறிமுகமாகி , விஜய் தொலைக்காட்சியில் சீரியலில் நடிகராக பிரபலமானவர் தொகுப்பாளர் ரியோ . தற்போது " Ready study Po " என்கிற ரியாலிட்டி ஷோவை தொகுத்து வழங்கி வருகிறார் . இந்த நிகழ்ச்சியில் அதிகப்படியாக பெண்கள் கலந்து கொண்டு விளையாடி வருகின்றனர் . அந்த வகையில் தற்போது 2 பெண்களிடம் பெண்களிடையே போட்டி நடத்தப்பட்டது . குறிப்பிட்ட டாஸ்க் தன்னால் செய்ய முடியாது என ஒரு பெண் புறக்கணிக்க , எதிர் தரப்பில் விளையாடிய பெண் விளையாட்டு என்றால் விளையாடிதான் ஆக வேண்டும் என குரலை உயர்த்தி பேசினார் . இதனால் இரு பெண்களிடமும் சண்டை வருகிறது . இவர்களிடம் நடக்கும் சண்டை சமாதானம் செய்யப்போன , ரியோவை போட்டியாளர் பெண் தாக்கி பேசியதால் என்னவோ கோபமடைந்த ரியோ . . . நிகழ்ச்சியிலேயே திடீரென இதற்கு யார் கோ - ஆர்டினேட்டர் ? இவர்களிடம் திட்டுவாங்க தான் சம்பளம் கொடுக்குறீங்களா ? என மிகவும் கோபமாக கத்தும் காட்சி ப்ரோமோவாக வெளியாகியுள்ளது . இது உண்மையான சண்டையா ? இல்லை நிகழ்ச்சியில் கலந்து கொண்ட போட்டியாளர்களை கலாய்ப்பதற்காக போடப்பட்ட சண்டை என பொறுத்திருந்துதான் பார்க்க வேண்டும் .


இந்தி திரைப்பட உலகின் முன்னாள் சூப்பர் ஸ்டாரான சசி கபூர் மறைவுக்கு தனது டுவிட்டர் பக்கத்தில் நடிகர் கமலஹாசன் அஞ்சலி செலுத்தியுள்ளார் . மேடை நாடகம் மற்றும் சினிமா ஆகிய துறைகளில் சசிகபூர் ஆற்றிய சேவைகளுக்காக அவருக்கு நன்றி தெரிவித்துக்கொள்வதாகவும் கமல் குறிப்பிட்டுள்ளார் . 1960 மற்றும்1970 ஆம் ஆண்டுகளில் இந்தியில் மிகவும் பிரபலமாக விளங்கியவர் சசிகபூர் . சசி கபூர் பிரபல கபூர் குடும்பத்தை சேர்ந்தவர் . கொல்கத்தாவில் பிறந்த சசிகபூர் தனது குழந்தை பருவத்திலேயே சினிமாவில் நடிக்க தொடங்கி விட்டார் . 1961 முதல் இதுவரை 100க்கும் மேற்பட்ட இந்தி படங்களில் நடித்து உள்ளார் . 3 முறை தேசிய விருதுகள் வாங்கி உள்ளார் , பிலிம்பேர் வாழ்நாள் சாதனையாளர் விருது மற்றும் பத்மபூஷன் விருது உள்பட பல விருதுகளை பெற்று உள்ளார் . இந்நிலையில் உடல் நலக்குறைவு காரணமாக மும்பை கோகிலாபென் மருத்துவமனையில் அனுமதிக்கப்பட்டு இருந்த சசிகபூர் நேற்று காலமானார் . இந்நிலையில் நடிகர் கமல்ஹாசன் மறைந்த நடிகர் சசிகபூருக்கு தனது ட்விட்டர் பக்கத்தில் இரங்கல் தெரிவித்துள்ளார் . அதில் , “மேடை நாடகம் மற்றும் சினிமா ஆகிய துறைகளில் ஆற்றிய சேவைகளுக்காக சசிகபூர் அவர்களுக்கு நன்றி . அந்தச் சேவைகளை முன்னெடுத்துச் செல்லும் கபூர் குடும்பத்தினருக்கு நன்றி என தெரிவித்துள்ளார் . கலைகளின் மீது அன்புகொண்ட மனிதருக்கு என்னுடைய கண்ணீர் நிறைந்த வணக்கங்கள் என்றும் என்னைப் போன்ற அவரின் பல ரசிகர்களுக்கு இரங்கலைத் தெரிவித்துக்கொள்கிறேன் என்று கமலஹாசன் கூறியுள்ளார் .


செயல்தலைவரான ஸ்டாலின் அதிரடியாக செயல்படாமல் உள்ளார் என்று வருத்தத்தில் உள்ள தி . மு . க . மாவட்ட செயலாளர்கள் , லேட்டஸ்டாக துரைமுருகன் மீது ஆத்திரமடைந்துள்ளது அறிவாலய வட்டாரத்திற்கு ஷாக் கொடுத்துள்ளது . தி . மு . க . மா . செ . க்களின் கூட்டம் கடந்த 28 _ ம் தேதியன்று சென்னையில் நடந்தது . இதில் மேடையிலும் , பின் நிகழ்வு முடிந்த பின் வந்திருந்த மா . செ . க்கள் சிலரது மத்தியிலுமாக துரைமுருகன் ஏக துள்ளலுடன் பேசினாராம் . ‘சில மாவட்ட செயலாளர்கள் மேலே புகார்கள் வந்துச்சு . அதை விசாரிச்சோம் , உண்மைன்னு புரிஞ்சுச்சு . கூடிய சீக்கிரம் தளபதி அவங்க மேலே நடவடிக்கை எடுப்பார் . ஆனால் அது கட்சியோட வளர்ச்சிக்குதான் அப்படிங்கிறதை புரிஞ்சுகிட்டு ஒத்துழைப்பு கொடுங்கப்பா . ’ என்று வாழைப்பழத்தில் கடப்பாரையை ஏற்றினாராம் . மறுநாள் தத்தமது மாவட்டம் திரும்பிய பல செயலாளர்கள் தங்களுக்குள்ளே போன் போட்டு நடந்த நிகழ்ச்சிகளை பற்றி ஆதங்கத்தோடு அசைபோட்டனராம் . அப்போது துரைமுருகனின் அதிகார தோரணையை பற்றி கடுமையாக விமர்சித்திருக்கின்றனர் . ’தளபதி செருப்பால அடிச்சா கூட தாங்கிக்கலாம் . அவருக்கு அந்த உரிமையும் , தகுதியும் இருக்குது . நடமாடும் தலைவராகதான் அவரை நாம பார்க்கிறோம் . ஆனால் இவரு யாரு நம்மை மிரட்ட , உருட்ட ? பேராசிரியரோ அல்லது ஆற்காட்டாரோ இப்படி பேசினாலும் கூட பொறுத்துக்கலாம் . காரணம் கழகத்துக்காக உயிரை தவிர எல்லாவற்றையும் இழந்து உழைச்சவங்க அவங்க . ஆனால் துரைமுருகன் என்ன பண்ணினார் ? ஏதோ அவைப்புலவர் மாதிரி தலைவரின் நிழலாகவே வலம் வந்து , ஹாஸ்யம் பேசி அவரை குஷிப்படுத்துறதுதானே முக்கிய வேலையா வெச்சிருந்தார் . எத்தனையோ முறை தலைவர் அவரை விலக்கி வைத்தும் கூட கண்ணீரை காட்டித்தானே மறுபடியும் கோபாலபுர வீட்டில் ஐக்கியமானார் . சிறப்பாக செயல்படும் இளைஞர்களுக்கு கட்சியில் வளர வழிவிடுங்கள் அப்படின்னு சீனியர் மாவட்ட செயலாளர்களுக்கு அறிவுரை சொல்றாரு . ஆனா கழகம் ஆட்சி அமையுறப்பவெல்லாம் பொதுப்பணி துறை தனக்கேதான்னு பட்டா எழுதி வாங்கி உட்கார்றவர்தானே ! வேலூர் மாவட்டத்துல நம்ம கட்சியில எத்தனை இளைஞர்களை இவர் வளர்த்திருக்கிறாராம் ? தலைவரின் நிழலாக ஒட்டியே இருந்த துரைமுருகன் தனக்கு தோதுப்படாத கழக நிர்வாகிகளை தலைவரை நெருங்கவே விடலை . இதனால் வெறுத்து சோர்ந்த நிர்வாகிகள் பல பேர் . தலைவரே தனக்கு எல்லாமுன்னு சொல்லிட்டு இருந்தவர் , அவர் இயங்க முடியாமல் தளர்ந்ததும் தளபதி பக்கம் தாவிட்டார் . ‘தம்பி வா ! தளபதி வா ! ’ன்னு மேடையிலே கண்ணீர் விட்டு இந்தப்பக்கம் ஒட்டிக்கிட்டார் . தலைவரின் நிழலாக எப்படி ஒட்டியிருந்தாரோ அதேமாதிரி இப்போ தளபதியின் நிழலாகவும் ஒட்டியிருக்கிறார் . துரைமுருகனை தன் பக்கத்திலேயே வெச்சுக்கிறது தளபதியின் விருப்பம் . அதுல நாம தலையிட முடியாது , தலையிட கூடாது . ஆனால் தனது மவுத் பீஸாக துரைமுருகனை பேசவிட்டு வேடிக்கை பார்க்குறது தளபதிக்கு அழகல்ல . தான் பேசவேண்டிய சில குத்தல் விஷயங்களை துரைமுருகனுக்கு எடுத்துக் கொடுத்து அவரை பேசவிட்டு கட்சியினரை எச்சரிக்கும் டெக்னிக்கை தலைவர் சில நேரங்கள்ள செய்வார் . ஆனா கடைசியா சமீப வருஷங்கள்ள அதை மாத்திக்கிட்டார் தலைவர் . அதனால தளபதியும் இந்த விஷயத்தை யோசிக்கணும் . சட்டசபையில் வெளிநடப்பு பண்ணும் சமயங்களில் தலைமை கழக சாலையில் ‘மாதிரி சட்டசபை’ நடத்த வேண்டுமானால் துரைமுருகனை பயன்படுத்தலாமே தவிர , மாதிரி செயல்தலைவராக நடக்க அவருக்கு அதிகாரம் கொடுக்க கூடாது . நம்மை எப்படி வேண்டுமானாலும் கண்டிக்கிற , தண்டிக்கிற உரிமை தளபதிக்கு இருக்குது . ஆனால் தவறு செய்யும் நிர்வாகிகளை அடிக்க துரைமுருகன் எனும் பிரம்பை அவர் கையில் எடுத்தால் நாம அதை சகிச்சுக்க வேண்டிய அவசியமில்லை . ” என்று பொங்கி தீர்த்திருக்கின்றனர் . இதுமட்டுமில்லாமல் தி . மு . க . வின் பல மாவட்ட நிர்வாகிகள் மற்றும் தொண்டர்கள் தங்களுக்குள் நடத்துகின்ற வாட்ஸ் அப் குரூப்களில் துரைமுருகன் பற்றிய நக்கல் கமெண்ட்ஸுகளும் தாறுமாறாக ஷேர் ஆகின்றன . இவையெல்லாம் காட்பாடி வெயிலை விட கன்னாபின்னா சூடு என்கிறார்கள் . மா . செ . க்கள் பலரின் இந்த பொங்கலோ பொங்கல் விவகாரம் அவருக்கு வேண்டப்பட்ட மா . செ . க்கள் சிலர் வழியே துரைமுருகனின் காதுகளுக்கும் போனதாம் . உடனே ‘அவங்க சொன்னது உண்மைதான் . தலைவரின் நிழலாகதான் நான் இருந்தேன் . ஆனா அப்படி இருந்ததால் தளர்ந்தபோதெல்லாம் தலைவரை நான் தாங்கிபிடித்தது தளபதிக்கு தெரியும் . தலைவர் தளர்வதென்பது கழகம் தளர்வதற்கு சமம் . அப்படியென்றால் கழகத்தின் என்னுடைய உழைப்பு எந்தளவுக்கு இருக்குதுன்னு புரிஞ்சுக்குங்க . விடுங்கய்யா , நல்ல பொசிஷன்ல இருக்கிறவன் மேலே இந்த மாதிரி விமர்சன கல்வீச்சு நடந்துட்டே இருக்குறது அரசியல்ல காலம் காலமா நடக்குற துயரம் . நம்ம கழகம் மட்டும் அதுக்கு விதிவிலக்கா என்ன ? ”என்று ஃப்ரீயாக விட்டாராம் .


கால்நடை தீவன ஊழல் வழக்கில் குற்றவாளி என அறிவிக்கப்பட்ட பீகார் முன்னாள் முதலமைச்சர் லாலு பிரசாத் யாதவின் தண்டனை குறித்த விவரம் அறிவிக்கப்படும் என கூறப்பட்டு 2 முறை ஒத்திவைக்கப்பட்ட நிலையில் இன்று பிற்பகல் தண்டைனை அறிவிக்கப்பட உள்ளது . ராஷ்ட்ரீய ஜனதாதள தலைவரும் , பீகார் மாநில முன்னாள் முதலமைச்சருமான லாலு பிரசாத் யாதவ் மற்றும் பலர் மீது ரூ . 89 . 27 லட்சம் கால்நடை தீவன ஊழல் வழக்கு தொடரப்பட்டது . இதை விசாரித்த ராஞ்சி சி . பி . ஐ . சிறப்பு நீதிமன்ற நீதிபதி சிவபால் சிங் , லாலு பிரசாத் உள்பட 16 பேர் குற்றவாளி என கடந்த மாதம் 23 - ந்தேதி தீர்ப்பளித்தார் . அவருக்கான தண்டனை விவரம் கடந்த 3 - ந்தேதி அறிவிக்கப்படும் என கூறப்பட்ட நிலையில் , அன்று வழங்கப்படவில்லை . பின்னர் நேற்று முன்தினம் வழங்கப்படும் என நீதிபதி அறிவித்ருந்தார் . இதையடுத்து லாலு பிரசாத்தின் ஆதரவாளர்கள் , நீதிபதிக்கு தொலைபேசி வழியாக மிரட்டல் விடுத்ததன் காரணமாக நேற்று முன்தினமும் தண்டனை விவர அறிவிப்பு ஒத்திவைக்கப்பட்டது . இந்த நிலையில் இந்த வழக்கில் குற்றவாளிகள் என அறிவிக்கப்பட்டிருந்த 11 பேரின் தண்டனைக்கான வாதம் நேற்றுடன் நிறைவடைந்தது . இதைத்தொடர்ந்து லாலு பிரசாத் யாதவ் உள்ளிட்ட 16 பேரின் தண்டனை விவரம் இன்று பிற்பகல் அறிவிக்கப்படும் என நீதிபதி சிவபால் சிங் கூறினார் .


நான் அரசியல் கட்சி தொடங்குவதற்கான நேரம் விரைவில் வரும்… . அப்போது வருவேன் . இன்னும் அந்த காலம் வரவில்லை . அந்த காலம் விரைவில் வரும் . என்னை வாழ வைத்த தமிழ் நெஞ்சங்களுக்கு நல்லது நடக்கும் . என ரஜினிகாந்த் தெரிவித்தார் . பா ரஞ்சித் இயக்கத்தில் உருவாகியுள்ள காலா படத்தின் பாடல் வெளியீடு விழா சென்னை ஒய் . எம் . சி . ஏ திறந்தவெளி மைதானத்தில் கோலாகலமாக நடைப்பெற்றது . இதில் ரஜினிகாந்த் , இயக்குனர் பா ரஞ்சித் , தயாரிப்பாளர் தனுஷ் , விழா நாயகன் சந்தோஷ் நாராயணன் உள்ளிட்டோர் கலந்து கொண்டுள்ளனர் இந்த விழாவை விஜய் டிவி புகழ் திவ்யா தர்ஷினி தொகுத்து வழங்கினார் . நிகழ்ச்சிகாக அமைக்கப்பட்ட மேடையில் காலாவில் ரஜினி பயன்படுத்தும் மஹிந்திரா தார் எஸ்யூவி வாகனம் முக்கிய அடையாளமாக நிறுத்தப்பட்டிருந்தது . காலா படத்தில் கருப்பு வண்ணத்திற்கு முக்கியத்துவம் தரப்பட்டுள்ளது . அதன் காரணமாக தற்போது நடைபெற்று வரும் பாடல் வெளியீட்டு விழாவில் நிகழ்ச்சி மேடை கருப்பு நிற வண்னத்தை முதன்மையாக வைத்து கட்டமைக்கப்பட்டுள்ளது . இந்த விழாவில் நடிகர் ரஜினிகாந்த் பேசும்போது , காலா திரைப்படம் , இயக்குநர் பா . ரஞ்சித் . தயாரிப்பாளர் தனுஷ் , தன்னுடைய படங்கள் , செற்றி பெற்ற திரைப்படங்கள் , தோல்வி அடைந்த படங்கள் என அனைத்து பிரச்சனைகளையும் பற்றி பேசினார் . இறுதியாக அவர் பேசும்போது , படம் குறித்து மட்டும் பேசிக்கொண்டிருக்கிறேனே , பத்திரிக்கையாளர்கள் எதிர்பார்க்கும் அரசியல் குறித்து எப்போது பேசப்போகிறேன் என எதிர் பார்ப்பது நன்றாக புரிகிறது என ரசிகர்களின் ஆராவாரத்துக்கிடையே தெரிவித்தார் . என்ன பண்ணுறது எல்லாத்துக்கும் நேரம் இருக்கு . . . அந்த நேரம் விரைவில் வரும் , அப்போது வருவேன் . இன்னும் அந்த காலம் வரவில்லை . அந்த காலம் விரைவில் வரும் . என்னை வாழ வைத்த தமிழ் நெஞ்சங்களுக்கு நல்லது நடக்கும் . என தெரிவித்தார் . அப்போது தமிழகம் நன்றாக இருக்கும் என்றும் தெரிவித்தார் . வழக்கம்போல் இந்த முறையும் ரஜினி ரசிகர்கள் அவர் கட்சியின் பெயர் , தொடங்கப்போகும் தேதி போன்றவை குறித்து அறிவிப்பார் என மிகுந்த எதிர்பார்ப்புடன் காத்திருந்தனர் . ஆனால் வழக்கம்போல் அவர் எதுவுமே அறிவிக்காமல் சொதப்பியது ரசிகர்களை மிகுந்த ஏமாற்றத்துக்கு ஆளாக்கியுள்ளது .


நாடாளுமன்ற வளாகத்தில் தமிழக எம்பிக்கள் , நீட் தேர்வு விலக்கு குறித்து திடீர் போராட்டத்தில் ஈடுபட்டுள்ளனர் . மருத்துவ மாணவர்களுக்கு நீட் தேர்வு கட்டாயம் என மத்திய அரசு அறிவித்தது . இதற்கு எதிர்ப்பு தமிழகத்தில் பல்வேறு கட்சியினரும் , அமைப்பினரும் போராட்டம் , ஆர்ப்பாட்டம் நடத்தி வருகின்றனர் . ஏற்கனவே இதுதொடர்பாக சட்டமன்றத்தில் ஏகமனதாக தீர்மானம் நிறைவேற்றி , 2 முறை ஜனாதிபதிக்கு ஆவணங்கள் அனுப்பி வைக்கப்பட்டுள்ளது . ஆனால் , இதுவரை ஜனாதிபதி அலுவலகத்துக்கு , தமிழகத்துக்கு நீட் தேர்வில் விலக்கு அளிக்க வேண்டும் என்பதற்கான ஆவணம் சேரவில்லை என கூறப்படுகிறது . இதுகுறித்து கடந்த 2 நாட்க்ளுக்கு முன் டெல்லி சென்ற தமிழக முதல்வர் எடப்பாடி பழனிச்சாமி , பிரதமர் மோடியை சந்தித்து , பேசினார் . அப்போது , தமிழக மாணவர்களுக்கு மருத்துவ படிப்பில் நீட் தேர்வு விலக்கு குறித்து பரிசீலனை செய்வதாக அவர் உறுதியளித்துள்ளார் . மேலும் , நீட் தேர்வு விலக்கு அளிக்க வலியுறுத்தி இன்று மாலை திமுக சார்பில் மாநிலம் முழுவதும் அனைத்து மாவட்ட தலை நகரங்களில் மனித சங்கிலி போராட்டம் நடத்த இருப்பதாக அறிவிக்கப்பட்டது . சேலத்தில் திமுக செயல் தலைவர் மு . க . ஸ்டாலின் தலைமையில் மனித சங்கிலி போராட்டம் நடைபெற உள்ளது . இந்நிலையில் , நாடாளுமன்ற வளாகத்தில் உள்ள காந்தி சிலை அருகே , திமுக எம்பிக்கள் , நீட் தேர்வில் விலக்கு அளிக்க கோரி ஆர்ப்பாட்டத்தில் ஈடுபட்டுள்ளனர் . இந்த போராட்டத்தில் கனிமொழி , டி . கே . . எஸ் . இளங்கோவன் , திருச்சி சிவா உள்பட தமிழக எம்பிக்கள் கலந்து கொண்டுள்ளனர் .


எம்எல்ஏக்களை மீட்க காவல்துறையை அணுகிய ஒபிஎஸ்ஃ காவல் துறை இயக்குனர் ராஜேந்திரனுடன் , முதல்வர் ஒ . பன்னீர் செல்வம் அவசர ஆலோசனை நடத்தினார் . இந்த ஆலோசனை முடிவில் , தற்போது சிறைப்பிடித்து வைக்கப்பட்டுள்ளதாக கூறப்படும் மற்ற எம்எல்ஏக்களை மீட்க முடிவு செய்துள்ளதாக தெரிகிறது இது தொடர்பாக , சென்னை காவல் துறை இயக்குனர் ராஜேந்திரனுடன் , முதல்வர் ஒ . பன்னீர் செல்வம் , தற்போது சிறைபிடித்து வைக்கபட்டுள்ளதாக கூறப்படும் மற்ற எம்எல்ஏக்களை மீட்க என்ன செய்வது ? எப்படி நடவடிக்கை எடுத்து , மற்ற எம்எல்ஏக்களை மீட்பது குறித்து ஆலோசிக்கப்பட்டதாக செய்திகள் வெளியாகி உள்ளது . காவல் துறைக்கு அதிகாரம் உண்டா ? ஒரு வேளை , சிறைப்பிடிகபட்டதாகவே இருந்தாலும் , எம்எல்ஏக்களை மீட்பதற்கு , காவல் துறைக்கு அதிகாரம் உண்டா என்றால் , தற்போது தமிழகத்தில் நிலவும் சட்டம் ஒழுங்கு நடவடிக்கை பெயரில் , தேவைபட்டால் அவர்களுக்கான அதிகாரம் கொடுக்கும் நிலைமை வரும் என கூறப்படுகிறது . இந்நிலையில் , சசிகலா முதல்வராக பதவி ஏற்க அனுமதிக்க கூடாது உச்சநீதிமன்றத்தில் ஜி . எஸ் . மணி என்பவரால் தொடரப்பட்ட வழக்கு , அவசர வழக்காக நாளை விசாரணைக்கு வருகிறது என்பது குறிப்பிடத்தக்கது .


பாகிஸ்தானுக்கு எதிரான 3 - ஆவது டெஸ்ட் கிரிக்கெட் போட்டியில் ஆஸ்திரேலியா தனது முதல் இன்னிங்ஸில் 135 ஓவர்களில் 8 விக்கெட் இழப்புக்கு 538 ஓட்டங்கள் எடுத்து டிக்ளேர் செய்தது . இதையடுத்து தனது முதல் இன்னிங்ஸை தொடங்கிய பாகிஸ்தான் , 2 - ஆவது நாளான புதன்கிழமை ஆட்டநேர முடிவில் 41 ஓவர்களில் 2 விக்கெட் இழப்புக்கு 126 ஓட்டங்கள் எடுத்துள்ளது . அஸார் அலி 58 , யூனிஸ் கான் 64 ஓட்டங்களுடன் களத்தில் உள்ளனர் . முன்னதாக , இந்த இரு அணிகளுக்கு இடையே சிட்னியில் செவ்வாய்க்கிழமை தொடங்கிய ஆட்டத்தில் டாஸ் வென்று முதலில் பேட் செய்த ஆஸ்திரேலியா , முதல்நாளில் 88 ஓவர்களில் 3 விக்கெட் இழப்புக்கு 365 ஓட்டங்கள் எடுத்திருந்தது . அபாரமாக ஆடிய டேவிட் வார்னர் 95 பந்துகளில் 113 ஓட்டங்கள் விளாசி ஆட்டமிழந்தார் . எஞ்சிய வீரர்கள் சொற்ப ரன்களில் பெவிலியன் திரும்ப , ஆட்டநேர முடிவில் ரென்ஷா 167 , ஹேண்ட்ஸ்கோம்ப் 40 ஓட்டங்களுடன் களத்தில் இருந்தனர் . இந்நிலையில் , 2 - ஆவது நாள் ஆட்டத்தில் இரட்டைச் சதம் அடிப்பார் என்று எதிர்பார்க்கப்பட்ட ரென்ஷா , 293 பந்துகளில் 20 பவுண்டரிகளுடன் 184 ஓட்டங்கள் எடுத்து ஆட்டமிழந்தார் . அடுத்து வந்த ஹில்டன் 37 ஓட்டங்கள் எடுக்க , மறுமுனையில் சதம் கடந்து நிலைத்த ஹேண்ட்ஸ்கோம்ப் 205 பந்துகளில் 110 ஓட்டங்களுக்கு ஆட்டமிழந்தார் . தொடர்ந்து வந்த மேத்யூ வேட் 29 , மிட்செல் ஸ்டார்க் 16 ஓட்டங்களில் வீழ்ந்தனர் . இந்த நிலையில் , அணியின் ஸ்கோர் 538 - ஆக இருந்தபோது , டிக்ளேர் செய்வதாக அறிவித்தது ஆஸ்திரேலியா . ஸ்டீவ் கீஃப் ஓட்டங்கள் இன்றி களத்தில் இருந்தார் . பாகிஸ்தான் தரப்பில் வஹாப் ரியாஸ் 3 , இம்ரான் கான் , அஸார் அலி தலா 2 விக்கெட்டுகள் வீழ்த்தினர் .


உச்சநீதிமன்றத்தில் நிலுவையில் இருக்கும் போது நிலம் கையகப்படுத்துதல் சட்டத்தை எப்படி மத்திய அரசு அவசரச் சட்டமாக இயற்ற முடியும் ? ராமதாஸ் கேள்வி நிலம் கையகப்படுத்துதல் தொடர்பான வழக்கு உச்சநீதிமன்றத்தில் நிலுவையில் இருந்த நிலையில் எப்படி மத்திய அரசு அவசரச் சட்டம் கொண்டு வந்தது என்பதை பிரதமர் மோடி விளக்க வேண்டுமென பாமக நிறுவனர் ராமதாஸ் கேள்வி எழுப்பியுள்ளார் . தமிழகத்தை சேர்ந்த அதிமுக , பா . ம . க . உள்ளிட்ட கட்சிகளின் நாடாளுமன்ற உறுப்பினர்கள் பிரதமரை சந்தித்து நேரம் கேட்கின்றனர் ; இவ்வளவுக்கு பிறகும் தமிழக மக்களின் உணர்வுகளை மதித்து ஜல்லிக்கட்டு நடத்துவதற்கு அவசர சட்டம் பிறப்பிக்க பிரதமர் மறுத்து தமிழகத்தின் மீது ஒவ்வாமை கொண்டிருப்பதாகத் தான் தோன்றுகிறது . பிரதமரின் இந்த நிலைப்பாடு ஏற்க முடியாது நீதிமன்றத்தில் வழக்கு நிலுவையில் இருப்பதைக் காரணம் காட்டி ஜல்லிக்கட்டுக்கு அவசர சட்டம் பிறப்பிக்க இயலாது என்று கூறுவது பொறுப்பை தட்டிக்கழிக்கும் செயலாகும் . ஒரு வழக்கு நீதிமன்றத்தில் நிலுவையில் இருக்கும் போது , அந்த வழக்கு சார்ந்த பொருள் தொடர்பாக அவசர சட்டம் பிறப்பிக்க முடியாது என எந்த சட்டத்திலும் சொல்லப்படவில்லை . உதாரணமாக , கடந்த 2014 ம் ஆண்டில் ஆட்சிப் பொறுப்பேற்ற நரேந்திர மோடி அரசு , நிலம் கையகப்படுத்துதல் தொடர்பாக அவசரச் சட்டம் பிறப்பித்தது . அதற்கான சட்டத்தை நாடாளுமன்றத்தில் நிறைவேற்ற முடியாத நிலையில் மீண்டும் , மீண்டும் நான்கு முறை அவசர சட்டங்களை பிறப்பித்து வந்தது . மத்திய அரசின் அவசர சட்டத்தை எதிர்த்து உச்சநீதிமன்றத்தில் வழக்குத் தொடரப்பட்டிருந்தது . ஆனால் , அதற்குப் பிறகும் அவசர சட்டத்தை அரசு பிறப்பித்தது . ஒரு வழக்கு நீதிமன்றத்தில் நிலுவையில் உள்ள போது அவசர சட்டம் பிறப்பிக்க முடியாது என்பது மத்திய அரசுக்குத் தெரியாதா ? என்பதை பிரதமர் விளக்கவேண்டும் . நரேந்திர மோடி தலைமையிலான அரசு உச்சநீதிமன்றத்திற்கு உரிய மதிப்பளித்து வந்திருக்கிறதா ? என்றால் அதுவும் இல்லை . ஜல்லிக்கட்டு குறித்த வழக்கை விசாரிக்கும் நீதிபதி தலைமையிலான அமர்வு தான் காவிரி பிரச்சினை குறித்த வழக்கையும் விசாரித்து வருகிறது . காவிரி வழக்கில் காவிரி மேலாண்மை வாரியத்தை அமைக்க வேண்டும் என நீதிபதிகள் ஆணையிட்ட போது , முதலில் அதை ஏற்றுக்கொண்ட மத்திய அரசு , பின்னர் உச்சநீதிமன்றத்திற்கு அதிகாரம் இல்லை என்று மிரட்டலாகக் கூறி ஆணையை திரும்பப் பெற வைத்தது . அதேபோல் , உயர்நீதிமன்ற , உச்சநீதிமன்ற நீதிபதிகளை நியமிக்கும் விவகாரத்தில் உச்சநீதிமன்றத்தின் முன்னாள் தலைமை நீதிபதி தாக்கூருடன் வெளிப்படையான மோதல் போக்கை கடைபிடித்ததுடன் , அவர் தலைமையிலான நீதிபதிகள் குழுவின் பரிந்துரைகளையும் கிடப்பில் போட்டது . இப்படிப்பட்ட அரசு உச்சநீதிமன்றத்தை மீறி எதையும் செய்யக்கூடாது என கூறுவது விந்தையிலும் விந்தையாக உள்ளது . பிரதமரை சந்தித்து பேசிய முதல்வர் பன்னீர்செல்வம் , தமிழ்நாட்டில் ஜல்லிக்கட்டு போட்டிகள் நடக்கும் என்றும் , அதற்கான தமிழக அரசின் நடவடிக்கைகளை பொறுத்திருந்து பாருங்கள் என கூறியிருக்கிறார் . இந்த விஷயத்தில் தமிழக அரசு என்ன செய்யப் போகிறது ? என்ன செய்ய முடியும் ? என்பது தெரியவில்லை . ஜல்லிக்கட்டை உறுதி செய்யும் வகையில் அரசு எந்த நடவடிக்கை எடுத்தாலும் அது வரவேற்கத்தக்கதே . ஒருவேளை எதுவும் சாத்தியமில்லை என்றால் தடையை மீறி ஜல்லிக்கட்டு நடத்த அனுமதிக்க வேண்டுமென அதில் தெரிவித்துள்ளார் .


ஆர் . கே . நகர் தேர்தல் சூடுபிடிக்கத் துவங்கியுள்ளது . இந்த நிலையில் , இன்றே வேட்பு மனு தாக்கல் செய்யக் கடைசி என்பதால் , பலரும் முண்டிக் கொண்டு வேட்புமனுக்களைத் தாக்கல் செய்தனர் . ஏற்கெனவே கடந்த வெள்ளிக்கிழமை பிரதான கட்சிகளின் வேட்பாளர்கள் மனுத் தாக்கல் செய்துள்ள நிலையில் , கடைசி நாளான இன்று , சுயேட்சைகள் பெருவாரியாகக் களத்தில் உள்ளனர் . இன்று 46க்கும் மேற்பட்டோர் சுயேட்சையாகப் போட்டியிட மனுத்தாக்கல் செய்துள்ளனர் . அவர்கள் ஒரே நேரத்தில் முண்டியடித்ததால் காலையிலேயே கூச்சல் குழப்பம் ஏற்பட்டது . குறிப்பாக , நடிகர் விஷால் திடீரென தானும் போட்டியிடப் போவதாகக் கூறி , காலையில் இருந்தே ஒவ்வொரு சிலைக்கும் சென்று மாலை அணிவித்து , அரசியல் வாதி என்ற எண்ணத்தை பிரதிபலித்துக் கொண்டார் . காமராஜர் சிலை , சிவாஜி சிலை , எம் . ஜி . ஆர் . சமாதி , ஜெயலலிதா நினைவிடம் என மாலை அணிவித்து மரியாதை செலுத்தி , ஒவ்வொரு இடமாக விட்டு விட்டு நகர்ந்து , மெதுவாகத்தான் மனுத் தாக்கல் செய்ய வந்தார் . இதனிடையே , இன்று ஒரே நாளில் பலர் வேட்பு மனு தாக்கல் செய்யக் குவிந்ததால் , பெரும் பரபரப்பு ஏற்பட்டது . விஷாலுக்கு சிறப்பு அந்தஸ்து எல்லாம் கொடுக்கக் கூடாது , அவரும் எங்களைப் போல் சுயேட்சைதான் என்று ஆர்ப்பாட்டத்தில் இறங்கினர் பலர் . இதனால் விஷால் , தீபா உள்ளிட்டோரையும் வரிசையில் நிற்க வைத்து , டோக்கன் வழங்கி , பின்னர் மனுத்தாக்கல் செய்ய ஏற்பாடு செய்யப்பட்டது . அதன்படி இன்று விஷால் மனு தாக்கல் செய்தார் . ஆனால் , விஷால் அரசியல் பின்னணியுடன் இறங்குகிறார் என்று கூறப்பட்டது . இதனால் , பிரதான எதிர்க்கட்சிகள் , ஆளும் கட்சி அதிமுக . , ஆகியவை , குழப்பத்தை ஏற்படுத்த முயற்சி செய்துள்ளன என்று தெரிகிறது . ஏற்கெனவே நடிகர் சங்கத்திலும் இயக்குனர்களிடமும் அதிருப்தியும் , சச்சரவும் விஷாலின் போட்டி முடிவால் ஏற்பட்டுவிட்டன . இந்த நிலையில் , வழக்கமான தேர்தல் கால குயுக்திகளின் அடிப்படையில் , தினகரன் , விஷால் , தீபா என்ற பெயர் கொண்டவர்கள் அதிகம் பேர் , இன்று சுயேட்சையாக மனுத் தாக்கல் செய்துள்ளதாக தகவல்கள் தெரிவிக்கின்றன . ஆர் . கே . நகரில் போலி வாக்காளர்கள் நிறையப் பேர் இருக்கிறார்கள் என்று கோஷமிட்டு , போலி வாக்காளர்கள் களையப் படக் காரணமாக இருந்த திமுக . , உள்ளிட்ட கட்சிகள் , இப்போது , போலி வேட்பாளர்களைக் களம் இறக்கி விட்டுள்ளதாகத் தெரிகிறது . பார்ப்போம் . . . எத்தனை தினகரன் , எத்தனை விஷால் , எத்தனை தீபா போட்டியிடப் போகிறார்கள் என்று !


இங்கிலாந்து மற்றும் பாகிஸ்தான் டெஸ்ட் தொடருக்கு பிறகு , ஐசிசி டெஸ்ட் தர வரிசை பட்டியலை வெளியிட்டுள்ளது . இங்கிலாந்து சென்றுள்ள பாகிஸ்தான் 2 போட்டிகள் கொண்ட டெஸ்ட் தொடரில் ஆடியது . முதல் போட்டியில் பாகிஸ்தான் அணியும் இரண்டாவது போட்டியில் இங்கிலாந்து அணியும் வெற்றி பெற்றன . இந்த தொடருக்கு பிறகு , ஐசிசி டெஸ்ட் தர வரிசை பட்டியலை வெளியிட்டுள்ளது . டெஸ்ட் தர வரசையில் , 125 புள்ளிகளுடன் இந்திய அணி முதலிடத்திலும் 112 புள்ளிகளுடன் தென்னாப்பிரிக்கா இரண்டாவது இடத்திலும் 106 புள்ளிகளுடன் ஆஸ்திரேலியா மூன்றாவது இடத்திலும் உள்ளன . 9 மற்றும் 10 ஆகிய கடைசி இரண்டு இடங்களில் வெஸ்ட் இண்டீஸ் மற்றும் ஜிம்பாப்வே அணிகள் உள்ளன . டெஸ்ட் பேட்ஸ்மேன்களுக்கான தரவரிசையில் , 929 புள்ளிகளுடன் ஸ்டீவ் ஸ்மித் முதலிடத்தில் நீடிக்கிறார் . 912 புள்ளிகளுடன் விராட் கோலி இரண்டாமிடத்தில் நீடிக்கிறார் . 855 புள்ளிகளுடன் இங்கிலாந்தின் ஜோ ரூட் மூன்றாமிடத்திலும் 847 புள்ளிகளுடன் நியூசிலாந்து கேப்டன் கேன் வில்லியம்சன் நான்காமிடத்திலும் உள்ளனர் . இந்திய வீரர் புஜாரா 5ம் இடத்தில் உள்ளார் . டெஸ்ட் பவுலர்களுக்கான தரவரிசையில் , ரபாடா முதலிடத்திலும் இங்கிலாந்தின் ஆண்டர்சன் இரண்டாமிடத்திலும் உள்ளனர் . ரவீந்திர ஜடேஜா மற்றும் ரவிச்சந்திரன் அஸ்வின் ஆகியோர் முறையே மூன்றாவது மற்றும் நான்காவது இடத்தில் உள்ளனர் .


இலாசானே , இலண்டன் ஒலிம்பிக் போட்டியில் தங்கப் பதக்கம் வென்ற ரஷிய தடகள வீராங்கனை தாத்யானா இரண்டாவது முறையாக ஊக்கமருந்து சோதனையில் சிக்கியதால் ஆயுட்கால தடை விதிக்கப்படுமா என்று எதிர்ப்பார்க்கப்படுகிறது . மேலும் , தாத்யானாவின் லைசென்கோவின் தங்கப் பதக்கம் பறிக்கப்படுகிறது . 2012 - ம் ஆண்டு இலண்டனில் நடந்த ஒலிம்பிக் போட்டியில் ரஷிய தடகள வீராங்கனை தாத்யானா லைசென்கோ பெண்களுக்கான சங்கிலி குண்டு எறிதலில் முதலிடத்தை பிடித்து தங்கப்பதக்கம் வென்றார் . ரஷிய வீராங்கனைகள் மீதான ஊக்க மருந்து குற்றச்சாட்டு சமீபத்தில் பூதாகரம் ஆனதைத் தொடர்ந்து இலண்டன் ஒலிம்பிக் போட்டியில் தங்கப்பதக்கம் வென்ற ரஷியாவின் தாத்யானா லைசென்கோவிடம் அப்போது எடுக்கப்பட்டு பாதுகாக்கப்பட்டு வைக்கப்பட்டு இருந்த சிறுநீர் மாதிரி மீண்டும் மருத்துவ பரிசோதனைக்கு உட்படுத்தப்பட்டது . இதில் தாத்யானா தடை செய்யப்பட்ட ஊக்க மருந்தை பயன்படுத்தியது தெரியவந்தது . அவரை விசாரணைக்கு ஆஜராக அழைத்தும் அவர் மறுத்து விட்டார் . இதனால் அவரது தங்கப்பதக்கத்தை பறிக்க சர்வதேச ஒலிம்பிக் கவுன்சில் முடிவு செய்துள்ளது . 33 வயதான தாத்யானா லைசென்கோ 2011 மற்றும் 2013 - ம் ஆண்டு உலக போட்டியில் தங்கப்பதக்கம் வென்றுள்ளார் . ஊக்க மருந்து பயன்படுத்தி சிக்கியதால் 2007 முதல் 2009 - ம் ஆண்டு வரை தாத்யானா போட்டிகளில் பங்கேற்க தடை விதிக்கப்பட்டு இருந்தது . இதனால் அவர் 2008 - ம் ஆண்டு பீஜிங்கில் நடந்த ஒலிம்பிக் போட்டியில் பங்கேற்க முடியாமல் போனது . ரஷிய தடகள அணிக்கு ஒட்டுமொத்தமாக தடை விதிக்கப்பட்டதால் ரியோ ஒலிம்பிக் போட்டியில் அவர் பங்கேற்கவில்லை . தாத்யானா லைசென்கோ 2 - வது முறையாக ஊக்க மருந்து சோதனையில் சிக்கி இருப்பதால் அவருக்கு ஆயுட்கால தடை விதிக்கப்படும் என்று எதிர்பார்க்கப்படுகிறது . தாத்யானா தங்கப்பதக்கம் பறிக்கப்படுவதால் இலண்டன் ஒலிம்பிக் போட்டியில் வெள்ளிப்பதக்கம் வென்ற போலந்து வீராங்கனை அனிடா வோடார்சிக்கு தங்கப்பதக்கமும் , வெண்கலப்பதக்கம் வென்ற ஜெர்மனி வீராங்கனை பிட்டி ஹெய்ட்லெருக்கு வெள்ளிப்பதக்கமும் , 4 - வது இடம் பிடித்த சீன வீராங்கனை சாங் வென்சிக்கு வெண்கலப்பதக்கமும் கிடைக்கும் .


கோலிவுட் திரையுலகில் கடந்த சில மாதங்களாக அதிகம் பேசப்பட்டு வரும் ஹாட் டாப்பிக் ' மீடூ ' விவகாரம் தான் . ஹாலிவுட் லெவல் பிரபலங்கள் . . மீடூ பற்றி பேசி முடித்து ஓய்ந்து போய் இருந்த நேரத்தில் , தமிழ் சினிமாவில் கவிஞர் வைரமுத்து தனக்கு வெளிநாட்டில் பாலியல் தொந்தரவு கொடுத்தார் என ஒரு திரியை கிள்ளி போட்டார் பாடகி சின்மயி . அவரை தொடர்ந்து பல முகம் தெரியாத பெண்கள் , மற்றும் இளம் பாடகிகள் கூட தங்களுடைய பெயரை வெளியிடாமல் வைரமுத்து மீது குற்றம் சாட்டினார் . பின் லீலா மணிமேகலை இயக்குனர் சுசி கணேசன் மீதும் , தொகுப்பாளினி ஸ்ரீ ரஞ்சனி . . . நடிகர் ஜான் விஜய் மற்றும் கடம் வித்வான் மீதும் குற்றம் சாட்டி இருந்தார் . இவர்களை தொடர்ந்து பிரபல நடிகர் அர்ஜுன் மீது , இவருடன் ' நிபுணன் ' படத்தில் இணைந்து நடித்த நடிகை ஸ்ருதி ஹரிஹரன் குற்றம் சாட்டினார் . படப்பிடிப்பில் தன்னுடைய முதுகு மற்றும் பின்னழகை தடவியதோடு . . . இரட்டை அர்த்தங்கள் பேசி தன்னை விருந்துக்கு அழைத்ததாகவும் கூறி பரபரப்பை ஏற்படுத்தினார் . நடிகை ஸ்ருதியின் புகாரை மறுத்த நடிகர் அர்ஜுன் . தன்னை மிரட்டி பணம் பறிக்க முயற்சித்ததாக பாலியல் புகார் கூறிய நடிகை ஸ்ருதி ஹரிஹரன் மீது வழக்கு பதிவு செய்தார் . மேலும் நடிகை ஸ்ருதியுடன் வேறு சிலரும் சேர்ந்து தனக்கு எதிராக மிகப்பெரிய சதி செய்துள்ளதாகவும் கூறி சில ஆவணங்களையும் அர்ஜூன் சார்பில் காவல் ஆணையர் அலுவலகத்தில் வழங்கப்பட்டது . மேலும் பேஸ்புக் , ட்விட்டர் போன்ற சமூக வலைதளங்களில் போலி கணக்குகள் உருவாக்கப்பட்டு தன்னை பற்றி அவதூறு பரப்பப்பட்டதாகவும் , இதற்கும் நடிகை ஸ்ருதிக்கும் தொடர்பு இருப்பதாகவும் புகாரில் கூறப்பட்டிருந்தது . இதனை தொடர்ந்து நடிகர் அர்ஜூனின் புகார் பெங்களூர் சைபர் கிரைம் போலீசாருக்கு மாற்றப்பட்டது . உடனடியாக நடிகை ஸ்ருதிக்கு எதிராக வழக்கு பதிவு செய்த போலீசார் விசாரணையை தொடங்கியுள்ளனர் . தகவல் தொழில்நுட்பத்தை தவறாக பயன்படுத்துதல் , அர்ஜூனுக்கு எதிராக குற்றச்சதி செய்தல் , மிரட்டுதல் , ஏமாற்றுதல் என பல பிரிவுகளில் ஸ்ருதி மீது வழக்கு பதிவு செய்தனர் . இந்நிலையில் தற்போது நடிகை ஸ்ருதி அர்ஜுன் மீது பாலியல் ரீதியாக தொல்லை கொடுத்தது உள்ளிட்ட புகார்களை கொடுத்துள்ளனர் . அதன் படி தற்போது பெங்களூர் போலீசார் 354 ஏ , 509,506,354 ஆகிய 4 பிரிவுகளின் கீழ் நடிகர் அர்ஜூன் மீது வழக்குப்பதிவு செய்து விசாரணை செய்து வருகிறார்கள் .


மணல் குவார்களை நடத்திய சேகர் ரெட்டியிடம் இருந்து கைப்பற்றப்பட்ட டைரியில் அமைச்சர்கள் பெயர்கள் எல்லாம் இருந்ததே ! அதை எடுத்தார்களே ! இதுவரை என்ன நடவடிக்கை எடுத்தார்கள் என்று கேள்வி எழுப்பியுள்ளார் திமுக . , செயல் தலைவர் மு . க . ஸ்டாலின் . அண்மையில் , ஆங்கில தனியார் செய்தி தொலைக்காட்சி ஒன்று ஒரு ரகசிய தகவலை வெளியிட்டது . அதில் , சேகர் ரெட்டி டைரியில் அமைச்சர்கள் சிலர் பெயரும் இடம் பெற்றிருந்தது . இதனை சுட்டிக் காட்டிய திமுக . , செயல் தலைவர் மு . க . ஸ்டாலின் , இது குறித்து சிபிஐ விசாரணை நடத்தப்பட வேண்டும் என வலியுறுத்தியுள்ளார் . திமுக . , வின் தலைமையகமான சென்னை அண்ணா அறிவாலயத்தில் இன்று காலை செய்தியாளர்களைச் சந்தித்துப் பேசினார் மு . க . ஸ்டாலின் . அப்போது அவர் , சேகர் ரெட்டி டைரியில் குறிப்பிடப்பட்டுள்ள அமைச்சர்கள் மீது நடவடிக்கை தேவை . டைரியில் குறிப்பிடப்பட்டுள்ள நபர்கள் தங்களது அமைச்சர் பதவியை ராஜினாமா செய்ய வேண்டும் . இது விவகாரத்தில் சிபிஐ விசாரணை நடத்தப்பட வேண்டும்” என கோரிக்கை விடுத்தார் . முன்னதாக , மணல் குவார்களை நடத்திய வியாபாரப் புள்ளி சேகர் ரெட்டியிடம் இருந்து கைப்பற்றப்பட்ட டைரியின் முக்கியப் பக்கங்கள் எனக் கூறி தனியார் ஆங்கில செய்தி தொலைக்காட்சி ஒன்று , சில ஆவணங்களை வெளியிட்டது . அதில் அமைச்சர்களுக்கு சேகர் ரெட்டி வழங்கிய லஞ்சப் பணம் தொடர்புடைய விவரங்கள் இடம்பெற்றுள்ளதாகக் கூறப்படுகிறது . பல கோடி ரூபாய் குவித்தததாகக் கைது செய்யப்பட்டு தற்போது ஜாமினில் இருக்கிறார் மணல் குத்தகைக்காரர் சேகர்ரெட்டி . அவரிடம் இருந்து கைப்பற்றப்பட்ட டைரியில் , தமிழக துணை முதல்வர் ஓபிஎஸ் . , சில அமைச்சர்கள் மற்றும் சசியின் உறவினர் மகாதேவன் பெயரும் இடம் பெற்றுள்ளது . இந்த டைரி வருமான வரித் துறை அதிகாரிகளிடம் சிக்கியிருக்கிறது . கோடிக்கணக்கில் பணப் பரிமாற்றம் செய்யப்பட்டுள்ளதாகக் கூறப்படுகிறது .


சர்வதேச குத்துச்சண்டை போட்டியில் இந்திய வீராங்கனை மேரி கோம் வெள்ளிப் பதக்கம் வென்றார் . சர்வதேச குத்துச்சண்டை போட்டி பல்கேரியாவில் நடைபெற்றது . இதில் , மகளிருக்கான 48 கிலோ பிரிவில் போட்டியிட்டார் இந்தியாவின் மேரி கோம் . அவர் , இறுதிச்சுற்றில் பல்கேரியாவின் செவ்தா அசினோவாவிடம் வீழ்ந்தார் . இதனால் அவர் வெள்ளிப்பதக்கம் வென்றார் . இதேபோல மகளிருக்கான 81 கிலோவுக்கு அதிகமான எடைப் பிரிவு இறுதிச்சுற்றில் சீமா பூனியா , ரஷியாவின் அன்னா இவானோவாவிடம் தோற்று வெள்ளியுடன் வெளியேறினார் . இதனையடுத்து இப்போட்டியில் பங்கேற்ற இந்திய வீராங்கனைகள் வென்ற பதக்கத்தின் எண்ணிக்கை 6 ஆனது . மற்ற வீராங்கனைகளான மீனா குமாரி தேவி ( 54 கிலோ ) , சரிதா தேவி ( 60 கிலோ ) , சவீதி பூரா ( 75 கிலோ ) , பாக்யவதி கச்சாரி ( 81 கிலோ ) ஆகியோர் தங்களது பிரிவில் அரையிறுதியில் தோற்று வெண்கலம் வென்றிருந்தனர் .


ஐபிஎல் 11வது சீசன் அடுத்த மாதம் 7ம் தேதி தொடங்குகிறது . இரண்டு ஆண்டு இடைவெளிக்குப் பிறகு இந்த முறை , சென்னை அணி மீண்டும் களமிறங்குகிறது . மீண்டும் சென்னை மைதானத்தில் தோனி தலைமையில் சென்னை அணி களமிறங்க உள்ளதால் , சென்னை அணியின் ரசிகர்களும் தோனியின் ரசிகர்களும் உற்சாகத்தில் உள்ளனர் . முதல் போட்டியில் சென்னையும் மும்பையும் மோதுகின்றன . இதற்கிடையே சென்னை அணி வீரர்கள் சென்னை வந்துவிட்டனர் . சேப்பாக்கம் மைதானத்தில் பயிற்சி மேற்கொண்டு வருகின்றனர் . பயிற்சிக்கு இடையே விளம்பரங்களிலும் நடிப்பது , சென்னையை சுற்றிப்பார்ப்பது என மகிழ்ந்து வருகின்றனர் . இந்நிலையில் , ரஜினியின் காலா பட வசனத்தை தோனி டப்ஸ்மேஸ் செய்துள்ளார் . பா . ரஞ்சித் இயக்கத்தில் ரஜினிகாந்த் நடித்துள்ள காலா திரைப்படம் ஏப்ரல் மாதம் 27ம் தேதி ரிலீஸாகும் என அறிவிக்கப்பட்டுள்ளது . அதன் டீஸர் கடந்த சில நாட்களுக்கு முன் வெளியானது . அதில் , கியாரே செட்டிங்கா . . ? வேங்கையன் மவன் ஒத்தைல நிக்கேன் . . தில்லிருந்தா மொத்தமா வாங்கலே . . என நெல்லை தமிழில் ரஜினி பேசிய வசனம் , மிகவும் பிரபலமானது . ரஜினி பேசியிருந்த அந்த வசனத்தை வைத்து மீம்ஸ்கள் சமூகவலைதளங்களில் தெறிக்கவிடப்படுகின்றன . இந்நிலையில் , சென்னை அணியின் கேப்டன் தோனியும் காலா பட வசனத்தை டப்ஸ்மேஸ் செய்துள்ளார் . அந்த வசனம் பேசும்போது , ரஜினி கறுப்பு கண்ணாடி அணிந்திருப்பார் . அதேபோன்று கறுப்பு கண்ணாடி அணிந்துகொண்டு , டப்ஸ்மேஸ் செய்துள்ளார் தோனி . அந்த வீடியோ சமூக வலைதளங்களில் வைரலாக பரவிவருகிறது . < blockquote class = " twitter - tweet " data - lang = " en " > < p lang = " en " dir = " ltr " > Kya Re ? Setting ah ? ? 🦁 💛 < a href = " https : / / twitter . com / hashtag / Kaala ? src = hash & amp ; ref _ src = twsrc % 5Etfw " > # Kaala < / a > Teaser ft . < a href = " https : / / twitter . com / msdhoni ? ref _ src = twsrc % 5Etfw " > @ msdhoni < / a > & amp ; < a href = " https : / / twitter . com / ChennaiIPL ? ref _ src = twsrc % 5Etfw " > @ ChennaiIPL < / a > Players ▶ < a href = " https : / / t . co / nt0ogIjR0v " > https : / / t . co / nt0ogIjR0v < / a > < a href = " https : / / twitter . com / hashtag / KaalaTeaser ? src = hash & amp ; ref _ src = twsrc % 5Etfw " > # KaalaTeaser < / a > < a href = " https : / / t . co / vRB37btv9s " > pic . twitter . com / vRB37btv9s < / a > < / p > & mdash ; Wunderbar Films ( @ wunderbarfilms ) < a href = " https : / / twitter . com / wunderbarfilms / status / 979330941532307456 ? ref _ src = twsrc % 5Etfw " > March 29,2018 < / a > < / blockquote > < script async src = " https : / / platform . twitter . com / widgets . js " charset = " utf - 8 " > < / script >


ஆஸ்திரேலியாவுக்கு எதிரான இரண்டாவது டெஸ்ட் போட்டியிலிருந்து ரோஹித் சர்மா மற்றும் அஷ்வின் ஆகிய இருவரும் நீக்கப்பட்டுள்ளனர் . ஆஸ்திரேலியாவுக்கு எதிராக அடிலெய்டில் நடந்த முதல் டெஸ்டில் இந்திய அணி 31 ரன்கள் வித்தியாசத்தில் வெற்றி பெற்றது . ஸ்மித்தும் வார்னரும் இல்லாத ஆஸ்திரேலிய அணி என்பதால் எளிதில் வீழ்த்திவிடலாம் என்று பரவலாக கருத்து இருந்த நிலையில் , ஆஸ்திரேலிய வீரர்கள் கடுமையான நெருக்கடி கொடுத்தனர் . இந்திய அணிக்கு வெற்றியை அவ்வளவு எளிதில் தாரைவார்த்துவிடவில்லை . முதல் போட்டியில் இந்திய அணி கடைசி நேர பரபரப்பில் 31 ரன்கள் வித்தியாசத்தில் வெற்றி பெற்று 1 - 0 என டெஸ்ட் தொடரில் முன்னிலை வகிக்கிறது . இந்நிலையில் , இரண்டாவது போட்டி பெர்த்தில் நாளை தொடங்குகிறது . இந்நிலையில் , இரண்டாவது போட்டிக்கான 13 வீரர்களை கொண்ட இந்திய அணி அறிவிக்கப்பட்டுள்ளது . இரண்டாவது போட்டியில் ரோஹித் சர்மா மற்றும் அஷ்வின் ஆகிய இருவரும் நீக்கப்பட்டுள்ளனர் . அடிலெய்டு டெஸ்டில் காயமடைந்ததால் ரோஹித் சர்மாவும் அஷ்வினும் இரண்டாவது டெஸ்ட் போட்டியிலிருந்து நீக்கப்பட்டுள்ளதாக தெரிவிக்கப்பட்டுள்ளது . ஹனுமா விஹாரி மற்றும் ரவீந்திர ஜடேஜா அணியில் உள்ளனர் . ரோஹித் சர்மா களமிறங்கிய 6ம் வரிசையில் ஹனுமா விஹாரி களமிறக்கப்படுவார் . அதேநேரத்தில் பெர்த் ஆடுகளம் வேகப்பந்து வீச்சுக்கு சாதகமான ஆடுகளம் என்பதால் ஐந்து வேகப்பந்து வீச்சாளர்களும் இந்திய அணியில் எடுக்கப்பட்டுள்ளனர் . கடந்த போட்டியில் பும்ரா , ஷமி , இஷாந்த் ஆகிய மூவரும் ஆடிய நிலையில் , அடுத்த போட்டியில் இவர்களுடன் உமேஷ் யாதவ் மற்றும் புவனேஷ்வர் குமார் ஆகிய இருவரும் சேர்க்கப்பட்டுள்ளனர் . இரண்டாவது டெஸ்ட் போட்டிக்கான 13 வீரர்களை கொண்ட இந்திய அணிஃ விராட் கோலி ( கேப்டன் ) , முரளி விஜய் , கேஎல் ராகுல் , புஜாரா , ரஹானே ( துணை கேப்டன் ) , ஹனுமா விஹாரி , ரிஷப் பண்ட் ( விக்கெட் கீப்பர் ) , ரவீந்திர ஜடேஜா , இஷாந்த் சர்மா , ஷமி , பும்ரா , புவனேஷ்வர் குமார் , உமேஷ் யாதவ் .


ஜெயலலிதா மறைவுக்கும் பிறகு மத்திய அரசின் நிர்பந்தத்தால் ஓபிஎஸ் தமிழக முதலமைச்சராக்கப்பட்டார் . ஆனால் கட்சியின் முழு அதிகாரத்தையும் தங்களது கட்டுப்பாட்டில் வைத்திருக்கு சசிகலா குடும்பத்தினர் எடப்பாடி பழனிசாமியை முதலமைச்சராக ஆக்க விரும்பினர் . ஆனால் பா . ஜ . க அதை விரும்பாததால் ஏற்கனவே 2 முறை முதலமைச்சராக இருந்த ஓபிஎஸ் மீண்டும் முதலமைச்சரானார் . ஆனாலும் கட்சியின் பொதுச் செயலாளராக தேர்ந்தெடுக்கப்பட்ட சசிகலா தான முதலமைச்சராக காய்கள் நகர்த்தி வருவதால் ஓபிஎஸ் சசிகலாவிடையே பனிப் போர் நிலவி வருகிறது . அதே நேரத்தில் ஆந்திராவுக்கு நேரடியாக சென்று சந்திர பாபுவை சந்தித்து குடிநீர் பெற்று வந்ததும் , வர்தா புயலின் போது சிறப்பாக செயல்பட்டதும் , ஜல்லிக்கட்டு பிரச்சனைக்கு டெல்லி சென்று பிரதமரை சந்தித்ததோடு மட்டுமல்லாமல் , அவசரச் சட்டம் கொண்டு வந்ததும் ஓபிஎஸ் க்கு நல்ல பெயரை பெற்றுத்தந்துள்ளது . இந்நிலையில் தமிழகத்தின் பொறுப்பு ஆளுநர் வித்யாசாகர் ராவ் , மாராட்டிய மாநிலத்தில் நடைபெற்ற குடியரசு தின விழாவில் கலந்து கொண்டதால் முதலமைச்சரான உள்ள ஓ . பன்னீர்செல்வமே கோட்டையில் தேசியக் கொடியேற்றினார் . தமிழக வரலாற்றிலேயே குடியரசு தினத்தன்று கோட்டையில் கொடியேற்றிய பெருமை ஓபிஎஸ்க்கு கிடைத்துள்ளது அவரது ஆதரவாளர்களுக்கு பெரும் மகிழ்ச்சியைக் கொடுத்துள்ளது . இதனிடையே இந்த விழாவில் கலந்துகொள்ள ஆர்வம் காட்டிய சசிகலா குடும்பத்தினருக்கு ஓபிஎஸ் அனுமதி மறுத்திவிட்டார் என்ற தகவல் வெளியாகியுள்ளது . அதிமுக கட்சி மற்றும் ஆட்சியில் முக்கிய பதவிகளை பெற சசிகலாவின் குடும்பத்தினரான நடராஜன் , தினகரன் , திவாகரன் ஆகியோர் முயன்று வருவதாக கூறப்படுகிறது . இந்நிலையில் , குடியரசு தின விழாவில் , தங்களை விவிஐபி - களாக காட்டிக்கொள்ள அவர்கள் முடிவெடுத்திருந்ததாகவும் , ஆனால் , கடைசி வரைக்கும் விவிஐபி அனுமதி சீட்டை அளிக்காமல் , ஓபிஎஸ் அதை முறியடித்து விட்டதாகவும் , கூறப்படுகிறது . இதனால் ஓபிஎஸ் ஆதரவாளர்கள் மிகுந்த மகிழ்ச்சி அடைந்துள்ளனர் .


மத்திய இணை அமைச்சர் பொன் . ராதா கிருஷ்ணன் , விடுதலை சிறுத்தைகள் கட்சியின்தலைவர் தொல் திருமாவளவனை கட்சி அலுவலகத்தில் இன்று சந்தித்தார் . இந்த சந்திப்பு நட்பு அடிப்படையில் , மரியாதை நிமித்தமாக , திருமாவளவனை சந்தித்ததாக பொன் . ராதாகிருஷ்ணன் கூறினார் . இது குறித்து செய்தியாளர்களிடம் பேசிய பொன் . ராதாகிருஷ்ணன் , நட்பு அடிப்படையில் மரியாதை நிமித்தமாக தொல் . திருமாவளவனை சந்தித்து பேசினேன் என்று கூறினார் . இடைத்தேர்தல் குறித்து எதுவும் பேசவில்லை என்று கூறினார் . தஞ்சை , அரவக்குறிச்சி , திருப்பரங்குன்றம் ஆகிய 3 தொகுதிகளில் இடைத்தேர்தல் அறிவிகிக்கப்பட்டுள்ள நிலையில் இந்த சந்திப்பு முக்கியத்துவம் வாய்ந்ததாக அரசியல் வட்டாரத்தில் பார்க்கப்படுகிறது .


சிவகார்த்திகேயன் அறிமுகமானதில் இருந்து சிறந்த கதைகளை தேர்வு செய்து நடித்து வருபவர் . சின்னத்திரையில் இருந்து வெள்ளித்திரைக்கு இவர் வந்ததால் , இவருக்கு காமெடி நன்றாக வரும் என்பது இவரை வைத்து இயக்கிய இயக்குனர்களுக்கு தெரிந்திருந்தது . ஆரம்பத்தில் இருந்து இவர் நடித்த பல படங்களில் குடித்துவிட்டு பெண்களை கிண்டல் செய்யும் காட்சிகள் இருக்கும் . குறிப்பாக இவர் கீர்த்தி சுரேஷுடன் நடித்த ' ரஜினி முருகன் ' படத்தில் குடித்து விட்டு ஆட்டமே போடுவார் . மேலும் இவரை அடிக்கடி கிண்டலும் செய்வார் . இது போன்ற காட்சிகள் இளம் வட்ட ரசிகர்களிடம் நல்ல ஆதரவைப் பெற்றாலும் , குடும்பத்துடன் வந்து படம் பார்க்கும் ரசிகர்களிடம் விமர்சனத்திற்கு உள்ளானது . இதனால் இதுபோன்ற காட்சிகளில் நடிக்க போவதில்லை என்று முடிவு செய்துள்ளாராம் சிவகார்த்திகேயன் . இது குறித்து அவர் கூறுகையில் . . . ' வேலைக்காரன் ' படத்திற்கு பிறகு எனக்கு சமூக பொறுப்பு கூடி இருக்கிறது . வேலைக்காரன் படத்தில் மது அருந்தும் காட்சியோ . . . பெண்களை கிண்டல் செய்வது போன்ற காட்சியோ இல்லை . இருப்பினும் இந்த படத்தை யாரும் பாராட்டவில்லை . ஆனாலும் இனி வரும் என்னுடைய அனைத்து படங்களிலும் இப்படிப்பட்ட காட்சிகளில் நடிக்க போவதில்லை என்று அறிவித்துள்ளார் . மேலும் இனி நான் நடிக்க உள்ள படங்களில் அப்படியானகாட்சிகள் இருக்காது என்றும் இதனை உணர்ந்து என்னை இயக்கும் இயக்குனர்கள் இது போன்ற காட்சிகளை வைக்க மாட்டார்கள் என்று சிவகார்த்திகேயன் கூறியுள்ளார் .


சீன ஓபன் பாட்மிண்டன் போட்டியில் இந்தியாவின் பி . வி . சிந்து காலிறுதிச் சுற்றுக்கு முன்னேறியுள்ளார் . ஆனால் , சாய்னா நெவால் , ஹெச் . எஸ் . பிரணாய் ஆகியோர் தோல்வி கண்டு போட்டியிலிருந்து வெளியேறினர் . சீன ஓபன் பாட்மிண்டன் போட்டி சீனாவில் நடைபெற்று வருகிறது . இந்தப் போட்டியில் நடப்புச் சாம்பியனான சிந்து தனது காலிறுதிக்கு முந்தைய சுற்றில் சீன வீராங்கனையான ஹான் யூவை எதிர்கொண்டார் . இருவருக்கும் இடையே விறுவிறுப்பாக நடைப்பெற்ற இந்த ஆட்டத்தின் முடிவில் சிந்து 21 - 15,21 - 13 என்ற செட் கணக்கில் வெற்றிப் பெற்றார் . சிந்து தனது காலிறுதியில் சீனாவின் தகுதிச் சுற்று வீராங்கனையான காவ் ஃபாங்ஜியை சந்திக்கிறார் . மகளிர் ஒற்றையர் 2 - வது சுற்றில் போட்டித் தரவரிசையில் 5 - வது இடத்தில் இருக்கும் ஜப்பானின் அகானே யமாகுசியை எதிர்கொண்ட சாய்னா , அதில் 18 - 21,11 - 21 என்ற செட் கணக்கில் தோல்வி கண்டார் . அதேபோன்று , ஆடவர் ஒற்றையர் 2 - ஆவது சுற்றில் உலகின் 11 - ஆம் நிலை வீரருமான பிரணாய் , உலகின் 53 - ஆம் நிலை வீரரான ஹாங்காங்கின் செயுக் யியுவை எதிர்கொண்டு 19 - 21,17 - 21 என்ற செட் கணக்கில் வீழ்ந்து போட்டியில் இருந்து வெளியேறினார் .


ஆஃப்கானிஸ்தானுக்கு எதிரான போட்டியில் பாகிஸ்தான் வென்ற பிறகு , பாகிஸ்தான் அணியின் சீனியர் வீரர் ஷோயப் மாலிக்கின் செயல் , லட்சக்கணக்கான இதயங்களை வென்றுள்ளது . ஆசிய கோப்பை தொடரின் சூப்பர் 4 சுற்று போட்டிகள் நடந்துவருகின்றன . இதில் நேற்று இரண்டு போட்டிகள் நடைபெற்றன . இந்தியா - வங்கதேசம் இடையேயான போட்டியில் இந்திய அணி 7 விக்கெட்டுகள் வித்தியாசத்தில் வெற்றி பெற்றது . மற்றொரு போட்டியில் பாகிஸ்தான் மற்றும் ஆஃப்கானிஸ்தான் அணிகள் மோதின . இதில் முதலில் பேட்டிங் செய்த ஆஃப்கானிஸ்தான் அணி 257 ரன்கள் எடுத்தது . 258 ரன்கள் என்ற இலக்குடன் களமிறங்கிய பாகிஸ்தான் அணியின் முதல் விக்கெட் முதல் ஓவரிலேயே விழுந்துவிட்டது . இதையடுத்து இமாம் உல் ஹக் மற்றும் பாபர் அசாம் ஜோடி இரண்டாவது விக்கெட்டுக்கு 154 ரன்கள் சேர்த்தது . அதன்பிறகு அவர்கள் இருவரும் அடுத்தடுத்து விக்கெட்டுகளை இழக்க , மறுபடியும் அந்த அணி விக்கெட்டுகளை மளமளவென இழந்தது . பாகிஸ்தான் அணிக்கு கடுமையான நெருக்கடியை கொடுத்தது ஆஃப்கானிஸ்தான் அணி . ஒருமுனையில் விக்கெட்டுகள் சரிந்தாலும் மறுமுனையில் அனுபவ வீரர் ஷோயப் மாலிக் நிலைத்து நின்று ஆடி , அணியை வெற்றியை நோக்கி அழைத்து சென்றார் . இரு அணிகளுமே வெற்றிக்கு கடுமையாக போராடின . கடைசி ஓவரில் பாகிஸ்தான் அணியின் வெற்றிக்கு 10 ரன்கள் தேவைப்பட்டது . அஃப்டாப் வீசிய கடைசி ஓவரின் இரண்டாவது பந்தில் சிக்ஸரும் மூன்றாவது பந்தில் பவுண்டரியும் விளாசிய மாலிக் , பாகிஸ்தான் அணியை வெற்றி பெற செய்தார் . போட்டி முடிந்ததும் இரு அணி வீரர்களும் கைகுலுக்கி கொள்ளும்போது , கடைசி ஓவரை வீசிய ஆஃப்கானிஸ்தான் வீரர் அஃப்டாப் மைதானத்தில் மண்டியிட்டு உடைந்து அழுதார் . அவர் அழுததைக் கண்ட மாலிக் , அவருக்கு அருகில் மண்டியிட்டு அவருக்கு ஆறுதல் கூறி அழைத்து சென்றார் . போட்டியில் வெற்றி தோல்வி ஒருபுறமிருக்க , எதிரணி வீரரையும் அரவணைத்து அழைத்து சென்ற மாலிக்கின் செயல் கிரிக்கெட் ரசிகர்களை கடந்து லட்சக்கணக்கான இதயங்களை வென்றுள்ளது . இந்த வீடியோ சமூக வலைதளங்களில் வைரலாக பரவிவருகிறது . ஆசிய கோப்பை தொடங்குவதற்கு முன்பாக இந்திய அணி பயிற்சியில் ஈடுபட்டிருந்த இடத்திற்கே வந்து தோனியிடம் மாலிக் பேசிவிட்டு சென்றது குறிப்பிடத்தக்கது .


இளைய தளபதி விஜய் அட்லீ இயக்கத்தில் மூன்று வேடங்களில் நடித்து பல்வேறு சர்ச்சைகளை கடந்து தீபாவளியன்று வெளியான திரைப்படம் மெர்சல் . ரிலீசுக்கு பின்னும் அரசியல் கட்சிகளாலும் , மருத்துவர்கள் சங்கத்தினால் பல்வேறு சர்ச்சைகள் வந்தாலும் . தற்போது வரை பல திரையரங்குகளில் வெற்றிகரமாக ஓடிக்கொண்டிருக்கிறது . இந்நிலையில் ஏற்கெனவே பல படங்களின் சாதனைகளை முறியடித்துள்ள இந்த திரைப்படம் . இந்திய அளவில் மேலும் ஒரு சாதனையை நிகழ்த்தியுள்ளது . இதுவரை சூப்பர் ஸ்டார் ரஜினிகாந்த் நடித்து வெளிவந்த கபாலி திரைப்படத்தின் டீசர் தான் 3,45,82,666 பேர் பார்த்துள்ள படமாக இருந்தது . தற்போது இதனை முறியடிக்கும் விதத்தில் மெர்சல் படத்தின் டீசரை 3,46,08,716 பேர் பார்த்துள்ளனர் . இதனால் இந்திய அளவில் மேலும் ஒரு சாதனையை மெர்சல் செய்துள்ளது . இந்தத் தகவலை அடுத்து இதனை விஜய் ரசிகர்கள் கொண்டாடி வருகின்றனர் .


பிக் பாஸ் நிகழ்ச்சியில் நேற்று தான் முதல் முதலாக பிரச்சனை ஒன்று வெடித்திருக்கிறது . மும்தாஜ் மற்றும் நித்யா இடையே துவங்கிய இந்த பனிப்போர் . இன்றும் தொடர்ந்து கொண்டிருக்கிறது என்பதை , முதலாவதாக இன்று வெளியான பிக் பாஸ் பிரமோ வெளிக்காட்டி இருந்தது . தற்போது பிக் பாஸின் இரண்டாவது பிரமோ வெளியாகி இருக்கிறது . இந்த பிரமோவின் போது மும்தாஜ் செண்ட்ராயனுடன் , கட்டிப்பிடி கட்டிப்பிடிடா பாடலுக்கு நடனமாடும் காட்சி , முதலில் வருகிறது . தொடர்ந்து செண்ட்ராயன் ”நான் மும்தாஜ் கூட டான்ஸ் ஆடிட்டேன் என மகிழ்ச்சியில் துள்ளிகிறார்” . ஆனால் அதனை தொடர்ந்து வந்த காட்சிகளில் மும்தாஜ் கதறி அழுகிறார் . அவரை அங்கிருக்கும் சக போட்டியாளர்கள் சமாதானம் செய்கின்றனர் . தொடர்ந்து ஒரு குரல் இவன் தான் மும்தாஜை அழ வைக்கிறான் என குற்றம் சாட்டுகிறது . அதற்கு சென்றாயனின் முகத்தை பிரமோவில் காட்டுகின்றனர் . தொடர்ந்து வெளிய போடா நீ என்றும் ஒரு குரல் கேட்கிறது . இந்த பிரமோவில் இதற்கெல்லாம் காரணம் செண்ட்ராயன் என்பது போல காட்டி இருக்கிறார்கள் . ஆனால் பிக் பாஸ் பிரமோ எப்போதும் எதிர்பார்ப்பை கூட்ட இப்படி தான் வடிவமைக்கப்படும் . நிகழ்ச்சியை பார்த்தால் உள்ளே நடந்தது பிரச்சனையாகவே இருக்காது . ஒரு வேளை மும்தாஜ் அவரின் குடும்ப நபர்களை நினைத்து கூட அழுதிருக்கலாம் . என்ன நடந்தது என்பது இன்றைய நிகழ்ச்சியில் தான் தெரியும் .


வன்முறையைத் தூண்டும் வகையில் பேசியதாக இயக்குநர் பாராதிராஜா மீது தொடரப்பட்ட வழக்கில் , முகாந்திரம் இருந்தால் பாரதிராஜா மீது வழக்கு பதியலாம் என்று சென்னை உயர்நீதிமன்றம் தெரிவித்துள்ளது . அண்மையில் ராஜபாளையத்தில் நடைபெற்ற விழா ஒன்றில் கலந்து கொண்ட கவிஞர் வைரமுத்து , ஆண்டாள் குறித்து கருத்து ஒன்றை தெரிவித்திருந்தார் . ஆண்டாள் குறித்த வைரமுத்துவின் கருத்துக்கு பலத்த எதிர்ப்பு எழுந்தது . வைரமுத்துவுக்கு எதிராக தமிழகம் முழுவதும் பல்வேறு ஆர்ப்பாட்டங்கள் நடத்தப்பட்டன . ஸ்ரீவில்லிபுத்தூர் சடகோப ராமானுஜ ஜீயர் , ஆண்டாள் சன்னதியில் கவிஞர் வைரமுத்து , நேரில் வந்து மன்னிப்பு கேட்க வேண்டும் என்று கூறியிருந்தார் . மேலும் , வைரமுத்து மன்னிப்பு கேட்கும் வரை உண்ணாவிரதமும் இருந்து வந்தார் . பாஜகவைச் சேர்ந்தவர்கள் , ஜீயரிடம் உண்ணாவிரதத்தை கைவிடுமாறு கூறியிருந்தனர் . இந்த நிலையில்உண்ணாவிரதத்தை வாபஸ் பெற்றார் . ஜனவரி 26 ஆம் தேதி அன்று திருச்செங்கோடு கூட்டத்தில் பேசிய ஜீயர் , ஆண்டாளை விமர்சிப்பவர்கள் மீது சோடா பாட்டில் வீச தெரியும் என்று கருத்து தெரிவித்திருந்தார் . ஜனவரி 18 ஆம் தேதி அன்று , சென்னையில் நடந்த விழா ஒன்றில் இந்து மத கடவுளான விநாயகரை இறக்குமதி கடவுள் என்று இயக்குநர் பாரதிராஜா பேசியிருந்தார் . கவிஞர் வைரமுத்துவுக்கு எதிராக போராடும் இந்துக்களை அச்சுறுத்தும் வகையில் , நாங்களும் ஆயுதம் எடுப்போம் என்றும் வன்முறையில் ஈடுபட தயங்க மாட்டோம் என்று கருத்து தெரிவித்திருந்தார் . கவிஞர் வைரமுத்துவுக்கு ஆதரவாக இயக்குநர் பாரதிராஜா பேசியது குறித்து , இந்து மக்கள் கட்சி , சென்னை வடபழனி போலீசில் புகார் அளித்தது . ஆனால் , இந்த புகாரை போலீசார் ஏற்க மறுத்ததாக கூறி , இந்து மக்கள் கட்சியின் பிரமுகர் நாராயணன் , சென்னை உயர்நீதிமன்றத்தில் மனு ஒன்றை தாக்கல் செய்திருந்தார் . இந்த மனுவை விசாரித்த உயர்நீதிமன்ற நீதிபதி ரமேஷ் , பாரதிராஜா மீது முகாந்திரம் இருந்தால் வழக்கு பதியலாம் என்று சென்னை , வடபழனி போலீசாருக்கு உத்தரவிட்டார் .


திமுகவின் துணை பொது செயலாளர் துரைமுருகன் கலர்புல்லாக உள்ளார் என்றும் அவரது இளமையின் ரகசியம் என்ன ? என்றும் துணை முதலமைச்சர் ஓ . பன்னீர்செல்வம் பேசியதைத் தொடர்ந்து அவை சிரிப்பலையால் அதிர்ந்தது . தமிழக சட்டப்பேரவைக் கூட்டத்தொடர் நடைபெற்று வருகிறது . சட்டப்பேரவையில் கேவி குப்பம் அதிமுக எம் . எல் . ஏ . லோகநாதன் பேசினார் . அப்போது , தனது தொகுதியை புதிய வட்டமாக மாற்ற வேண்டும் என வருவாய்த் துறை அமைச்சரிடம் கேட்டார் . அதற்கு பதிலளித்த அமைச்சர் உதயகுமார் , ஏற்கனவே அம்மாவின் அரசு 72 வட்டத்தை ஏற்படுத்தி உள்ளது என்று பதிலளித்தார் . இதன் பின்னர் திமுகவின் துணை பொது செயலாளரான துரைமுருகன் பேசும்போது , 73 - வது வட்டத்தை அம்மாவின் அரசு ஏற்படுத்த வேண்டும் என்று வலியுறுத்தினார் . துரைமுருகன் , அம்மா அரசு என்று கூறியதற்கு துணை முதலமைச்சர் ஓ . பன்னீர்செல்வம் நன்றி தெரிவித்தார் . பின்னர் பேசிய துரைமுருகன் , வட்டத்தை ஏற்படுத்தினால் எவ்வளவு வேண்டுமானாலும் புகழ்கிறேன் என்று கூறியவுடன் அவையில் சிரிப்பலை எழுந்தது . இதற்கிடையில் ஓ . பன்னீர்செல்வம் , இன்று துரைமுருகன் கலர் ஃபுல்லாக இருக்கிறார் . என்றும் 16 ஆக அவர் உள்ளார் . இளமையின் ரகசியம் என்ன என்று கூறினார் . துணை முதலமைச்சரின் பேச்சால் அவையில் சிரிப்பலை எழுந்தது .


காமன்வெல்த் விளையாட்டுப் போட்டியின் பாட்மிண்டன் விளையாட்டில் இந்தியா ' ஏ ' பிரிவில் இடம்பெற்றுள்ளது . 2018 - ஆம் ஆண்டு காமன்வெல்த் விளையாட்டுப் போட்டிகள் வரும் ஏப்ரல் 4 முதல் 15 - ஆம் தேதி வரையில் ஆஸ்திரேலியாவின் கோல்ட் கோஸ்ட் நகரில் நடைபெறவுள்ளது . இதில் பாட்மிண்டன் போட்டியில் பங்கேற்கும் 16 நாடுகள் , பிரிவுக்கு 4 அணிகள் என 4 பிரிவுகளாக பிரிக்கப்பட்டுள்ளன . இதில் ' ஏ ' பிரிவில் இந்தியா , பாகிஸ்தான் , இலங்கை , ஸ்காட்லாந்து அணிகள் கலந்து கொள்கின்றன . ' பி ' பிரிவில் சிங்கப்பூர் , மொரீஷஸ் , ஸாம்பியா , ஜமைக்கா அணிகள் கலந்து கொள்கின்றன . ' சி ' பிரிவில் இங்கிலாந்து , ஆஸ்திரேலியா , தென் ஆப்பிரிக்கா , உகான்டா அணிகள் கலந்து கொள்கின்றன . ' டி ' பிரிவில் மலேசியா , கனடா , செஷல்ஸ் , கானா அணிகளும் கலந்து கொள்கின்றன . இந்த அணிகள் ஆடவர் , மகளிர் ஒற்றையர் , ஆடவர் , மகளிர் இரட்டையர் , கலப்பு இரட்டையர் பிரிவுகளில் மோதும் . அனைத்து பிரிவுகளிலும் முதல் இரண்டு இடங்களைப் பிடிக்கும் அணிகள் காலிறுதிக்கு தகுதிபெறும் . இதில் கலப்பு அணிகள் பிரிவு இறுதி ஆட்டங்கள் ஏப்ரல் 9 - ஆம் தேதியும் , ஒற்றையர் மற்றும் இரட்டையர் பிரிவு இறுதி ஆட்டங்கள் ஏப்ரல் - 14 மற்றும் 15 - ஆம் தேதியும் நடைபெறும் .


டிவி நிகழ்ச்சி தொகுப்பாளினி மணிமேகலை தனது காதல் கணவர் ஹுசைனுடன் காதலர் தினத்தை படு ஜோராக கொண்டாடியுள்ளார் . காதலர் தினம்வருடந்தோறும் பிப்ரவரி 14 ம் தேதி காதலர் தினம் கொண்டாடப்படுகிறது . அதன் படி நேற்று உலகம் முழுவதும் உள்ள காதலர்கள் காதலர் தினத்தை கொண்டாடினர் . ஆள் இல்லாத சிங்கிள்சோ வயிற்றெரிச்சலுடன் நேற்றைய தினத்தை கடத்தினர் . இப்படியும் மகிழ்ச்சியும் ஒரு பக்கம் சோகமுமாக காதலர் தினம் கடந்து சென்றது . பதிவுத்திருமணம்பிரபல தொகுப்பாளினி மணிமேகலை தமது பெற்றோர் எதிர்ப்பையும் மீறி தமது காதலரான ஹுசைன் என்பவரை வீட்டை விட்டு வெளியேறி பதிவுத்திருமணம் செய்து கொண்டார் . கேக் , மோதிரம் திருமணத்திற்கு பிறகும் வரும் முதல் காதலர் தினத்தன்று ஹுசைன் மணிமேகலையை தனது காதலால் கிறங்கடித்தது விட்டார் . ஸ்பெஷல் கேக் , மோதிரம் என கொடுத்து அசத்தி விட்டார் . கண்ணு பட போகுதுகாதலர் தினத்தன்று தனது கணவர் வாங்கி கொடுத்த மோதிரம் கேக் என அனைத்தையும் டிவிட்டரில் பதிவிட்டு தமது மகிழ்ச்சியை வெளிப்படுத்தயுள்ளார் மணிமேகலை . மணிமேகலையின் ட்வீட்டை பார்த்த ரசிகர்கள் சூப்பர் மோதிரம் கண்ணு போட போகுது சுத்தி போடுங்க என்று பதிவிட்டுள்ளனர் .


தெலுங்கு நடிகர்களும் . தயாரிப்பாளர்களும் , இயக்குனர்களும் நடிகைகளுடன் செக்ஸ் வைத்துக்கொள்ளவே ஸ்டுடியோக்களை பயன்படுத்துகிறார்கள் என நடிகை ஸ்ரீரெட்டி பகீர் உண்மையைப் போட்டு உடைத்துள்ளார் . திரையுலகில் பட வாய்ப்பிற்காக நடிகைகளை படுக்கைக்கு அழைக்கு பழக்கம் உள்ளது என தமிழ் , தெலுங்கு மற்றும் ஹிந்தி நடிகைகள் தொடர்ந்து குற்றம்சாட்டி வருகின்றனர் . தமிழில் சுச்சி லீக்ஸ் வெளியாகி பரபரப்பை ஏற்படுத்தியது போல் , தெலுங்கில் நடிகை ஸ்ரீரெட்டி ஸ்ரீலீக்ஸ் என்கிற தலைப்பில் , தெலுங்கு பட உலகில் நடிகைகளை படுக்கைக்கு அழைக்கும் நபர்களை அம்பலப்படுத்துவேன் எனக் கூறி சமூகவலைத்தள பக்கங்களில் சில புகைப்படங்களை வெளியிட்டு பரபரப்பை ஏற்படுத்தி வருகிறார் . கடந்த வாரம் தெலுங்கு சினிமா சேம்பர் அலுவலகம் முன்பு அரை நிர்வாண போராட்டத்தில் ஈடுபட்ட ஸ்ரீ ரெட்டி , தன்னை நடிகர் சங்க உறுப்பினராக அனுமதி அளிக்க மறுப்பதால் இந்த போராட்டம் நடத்துவதாக தெரிவித்தார் . இதனிடையே ஒரு பெரிய தெலுங்குபட தயாரிப்பாளரின் மகன் தன்னை ஸ்டுடியோவிற்கு அழைத்து கட்டாயப்படுத்தி உடலுறவு கொண்டதாகவும் , அவரின் பெயர் மற்றும் புகைப்படத்தை விரைவில் வெளியிடுவேன என்றும் கூறி ஸ்ரீ ரெட்டி அதிர்ச்சியை ஏற்படுத்தினார் . மேலும் சினிமாவில் வாய்ப்பு கேட்ட என்னை நிர்வாணமாக வீடியோ சாட் செய்ய சொன்னார்கள் . புகைப்படமும் அனுப்ப சொன்னார்கள் . நான் அனைத்தையும் செய்தேன் . அதற்கான ஆதாரங்கள் என்னிடம் இருக்கின்றன . அவற்றை விரைவில் வெளியிடுவேன்” எனவும் ஸ்ரீரெட்டி பகீர் கிளப்பினார் . இந்நிலையில் , தெலுங்கு திரையுலகைப் பொறுத்தவரை செக்ஸ் ஸ்டுடியோக்கள்தான் பாதுகாப்பான இடம் என்றும் , அங்கு எந்த தொந்தரவும் இருக்காது என்றும் ஸ்ரீ ரெட்டி தெரிவித்தார் . தெலுங்கு நடிகர்கள் மற்றும் தயாரிப்பாளர் ஆகியோர் ஸ்டுடியோக்களை விபச்சாரம் செய்ய பயன்படுத்துகிறார்கள் , அரசும் இதை கண்டுகொள்ளாது என்றும் , வட நாட்டிலிருந்து வாய்ப்பு கேட்டு வரும் நடிகைகள் இதை பெரிதாக எடுத்துக்கொள்ள மாட்டார்கள் . எனவே , அனைத்து வாய்ப்புகளும் அவர்களுக்குத்தான் செல்கிறது என்றும் ஸ்ரீ ரெட்டி குற்றம்சாட்டினார் . .


இடைத்தேர்தல் நடைபெறும் 20 தொகுதிகளிலும் வேட்பாளரை நிறுத்த முடிவு செய்துள்ள பிரேமலதா விஜயகாந்த் திருப்பரங்குன்றம் தொகுதியில் தானே போட்டியிட முடிவு செய்துள்ளதாக கூறப்படுகிறது . தே . மு . தி . கவின் பொருளாளராக பதவி ஏற்றது முதலே இழந்த செல்வாக்கை மீண்டும் பெறுவதற்கான நடவடிக்கைகளில் பிரேமலதா விஜயகாந்த் தீவிரம் காட்டி வருகிறார் . தினசரி கட்சி நிர்வாகிகளுடன் ஆலோசனை , நிர்வாகிகள் நியமனம் , பிரச்சனைகளுக்கு தீர்வு என்று சுறுசுறுப்பாக இயங்கி வருகிறார் பிரேமலதா . கட்சியின் செல்வாக்கை நிரூபிக்க நாடாளுமன்ற தேர்தல் வரை காத்திருக்க வேண்டும் என்று தான் கடந்த வாரம் வரை பிரேமலதா நினைத்துக் கொண்டிருந்தார் . ஆனால் ஜனவரிக்கு முன்னதாக திருவாரூர் மற்றும் திருப்பரங்குன்றத்தில் இடைத்தேர்தல் என்று தேர்தல் ஆணையம் அறிவித்தது . இதே போல் தகுதி நீக்கத்திற்கு எதிராக மேல்முறையீடு இல்லை என்று தினகரன் அறிவித்தார் . இதன் காரணமாக திருவாரூர் , திருப்பரங்குன்றத்துடன் சேர்த்து 20 தொகுதிகளுக்கும் தேர்தல் நடைபெறும் என்று எதிர்பார்கப்படுகிறது . இந்த 20 தொகுதிகளிலும் போட்டியிட்டு கணிசமான வாக்குகளை பெற்றால் நாடாளுமன்ற தேர்தல் சமயத்தில் தி . மு . க உள்ளிட்ட கட்சிகளை தங்களை தேடி வரும் என்பது தான் பிரேமலதாவின் தற்போதைய கணக்கு . எனவே 20 தொகுதிகளுக்கான வேட்பாளர் தேர்வை தற்போதே பிரேமலதா தொடங்கியுள்ளார் . இடைத்தேர்தலை எதிர்நோக்கியுள்ள சோளிங்கர் , திருப்பரங்குன்றம் ஆகிய தொகுதிகள் தே . மு . தி . க வசம் இருந்தவை . மேலும் திருப்பரங்குன்றம் விஜயகாந்த் பிறந்த மதுரை மாவட்டத்திற்கு உட்பட்டது . மேலும் விஜயகாந்த் திருப்பரங்குன்றம் முருகன் கோவிலின் அதி தீவிர பக்தர் . கடந்த 2006,2011 மற்றும் 2016 தேர்தல்களில் விஜயகாந்த் திருப்பரங்குன்றம் தொகுதியில் போட்டியிட வாய்ப்புகள் இருப்பதாக கூட பேசப்பட்டது . அந்த வகையில் திருப்பரங்குன்றத்தில் தாமே போட்டியிட்டால் என்ன என்று நிர்வாகிகளுடன் பிரேமலதா ஆலோசித்து வருகிறார் . பெரும்பாலானவர்கள் பிரேமலதாவே இடைத்தேர்தலில் போட்டியிட்டால் மற்றவர்களும் ஆர்வத்துடன் போட்டியிட முன்வருவார்கள் என்றும் சொல்லப்படுகிறது . எனவே திருப்பரங்குன்றத்தில் போட்டியிட்டு தே . மு . தி . கவின் பலத்தை காட்டுவது என்று பிரேமலதா உறுதியுடன் உள்ளதாக கூறப்படுகிறது . இதே போல் தேர்தலில் போட்டியிட ஆர்வமாக உள்ளவர்களையும் பிரேமலதாவே தனிப்பட்ட முறையில் அழைத்து பேசி வருகிறாராம் .


சொடக்கு போடும் நேரத்தில் அதிமுக ஆட்சியை கவிழ்க்க முடியும் என பேசிய மு . க . ஸ்டாலினுக்கு , கடப்பாரை போட்டு நெம்பினால் கூட அதிமுக ஆட்சியை அசைக்க முடியாது என எடப்பாடி பதிலடி கொடுத்துள்ளார் . ஜெயலலிதாவின் 70 - வது ஆண்டு பிறந்த நாளை முன்னிட்டு 86 ஏழை ஜோடிகளுக்கு கோவை தொண்டாமுத்தூர் ராஜலட்சுமி கல்யாண மண்டபம் எதிரில் உள்ள பிரமாண்ட பந்தலில் இன்று திருமணம் நடந்தது . விழாவில் 86 ஜோடிகளுக்கு தாலி எடுத்து கொடுத்து திருமணத்தை நடத்தி அம்மா வீட்டு சீதனமாக 70 வகை சீர்வரிசை பொருட்களை கட்சியின் இணை ஒருங்கிணைப்பாளர் முதல் அமைச்சர் எடப்பாடி பழனிசாமி , ஒருங்கிணைப்பாளர் துணை முதல் - அமைச்சர் ஓ . பன்னீர் செல்வம் ஆகியோர் வழங்கினர் . விழாவில் பவானி கூட்டு குடிநீர் திட்டத்தை தொடங்கி வைத்து உக்கடம் , ஆத்துப்பாலம் மேம்பாலம் கட்டவும் முதலமைச்சர் எடப்பாடி பழனிசாமி அடிக்கல் நாட்டினார் . இதைத் தொடர்ந்து விழாவில் பேசிய முதலமைச்சர் எடப்பாடி பழனிசாமி , ஈரோட்டில் நடைபெற்ற திமுக மாநாட்டில் ஒரு சொடக்கு போட்டால் அ . தி . மு . க ஆட்சி கவிழ்ந்து விடும் என ஸ்டாலின் பேசி உள்ளார் . அவருக்கு சொல்லிக் கொள்வவதெல்லாம் ஒன்றுதான் , சொடக்கு என்ன ? கடப்பாரை போட்டு நெம்பினாலும் அதிமுக ஆட்சியை எதுவும் செய்ய முடியாது என பதிலடி கொடுத்துள்ளார் . அதிகாரத்தை விரும்பும் அளவுக்கு மக்கள் நலனில் திமுகவுக்கு அக்கறையில்லை என்றும் எடப்பாடி பேசினார் .